Лола Каримованинг Фонди 14 йилдан бери фаолият юритмоқда\n16:04 19 Март 2018\nЛола Каримова "Сен ёлғиз эмассан" фондининг 14 йиллик фаолияти ҳақида ҳисобот берди\n14:56 25.11.2016 (Янгиланган 17:47 26.11.2016) Ҳавола олиш\nУшбу хайрия ташкилотига 2002 йилда асос солинган бўлиб, унинг асосий вазифаси етим ва имконияти чекланган болаларга ҳар томонлама ёрдам беришдир\nТОШКЕНТ, 25 ноя — Sputnik. "Сен ёлғиз эмассан" Фонди ўз фаолиятини бошлаганига шу ҳафта 14 йил бўлди, деб хабар қилмоқда Лола Каримова-Тиллаева ўзининг facebook ижтимоий тармоғидаги саҳифасида.\nЛола Каримова Ислом Каримов номидаги фондга асос солди\nУшбу хайрия ташкилотига 2002 йилда асос солинган бўлиб, унинг асосий вазифаси етим ва имконияти чекланган болаларга ҳар томонлама ёрдам беришдир.\n"Хайрия ташкилотимиз Меҳрибонлик уйи тарбияланувчилари, кам таъминланган оила фарзандлари ва имконияти чекланган болаларни сифатли тиббий ёрдам билан таъминлашга алоҳида эътибор қаратади. Фонд оғир хасталиклар билан оғриган болаларнинг Ўзбекистон ва чет элнинг илғор клиникаларидаги даволаниш ва жарроҳлик операцияларини молиялаштиради.\nШу кунга қадар "Сен ёлғиз эмассан" Фонди Республика болалар ижтимоий мослашуви маркази билан ҳамкорликда 15000дан ортиқ болажонларнинг даволанишида ёрдам берди. Улар орасида даволаниши ойлар ва ҳаттоки йилларни талаб этган жуда оғир хасталиклар билан касал бўлган болажонлар бор.\nШунингдек, "Сен ёлғиз эмассан" Фонди Республика болалар ижтимоий мослашуви марказида ёрдам олувчи имконияти чекланган болажонлар учун аравачалар, турли протез ва эшитиш аппаратларини харид қилади.\nФонд томонидан қуриб битказилган ва қайта таъмирланган Меҳрибонлик уйларида халқаро стандартлар асосида жиҳозланган тиббий блоклар ташкил этилиб, уларда болаларга юқори малакали тиббий ходимлар томонидан профилактик ва терапевтик ёрдам кўрсатилади.\nФранцияда ўзбекистонлик икки боланинг юраги операция қилинди\nХайрия ташкилотимиз Ўзбекистоннинг тиббий муассасаларига ҳам ёрдам бериб келади. Жумладан, Республика Перинатал маркази, В.Вохидов номидаги Республика ихтисослаштирилган хирургия маркази ҳамда Гематология ва қон қуйиш институти бўлимларининг замонавий тиббий ускуналар билан жиҳозланиши Фондимиз томонидан молиялаштирилди.\n"Сен ёлғиз эмассан" Фонди бизнинг яна бир хайрия ташкилотимиз Республика болалар ижтимоий мослашуви маркази билан ҳамкорликда фаолият юритади. Марказда имконияти чекланган болажонларга ташхис, даволаш ва реабилитация бўйича ҳар томонлама ёрдам кўрсатилади. Бу ерда тиббий мутаҳассислар, педагог ва реабилитологлар марказга қатновчи ҳар бир бола учун индивидуал ишлаб чиқилган дастур асосида иш юритадилар.\nЛола Каримова Instagramдаги саҳифаси кузатувчилари саволларига жавоб беради\nЎз фаолиятимизда биз Ўзбекистондаги Меҳрибонлик уйларида яшаш шароитларини яхшилашга, у ерда тарбияланаётган болаларнинг таълим олиши учун барча керакли имкониятларни яратишга алоҳида эътибор қаратамиз, мақсадимиз — болажонлар келажакда мустақил, ўқимишли, иродали инсонлар бўлиб вояга етишларидир. Фонд томонидан Ўзбекистондаги бир қатор Меҳрибонлик уйларининг капитал таъмирланиши ва жиҳозланиши молиялаштирилди. Тошкент шаҳридаги Гўдаклар уйи, Самарқанд шаҳридаги 10-Меҳрибонлик уйи, Чирчиқдаги 14-Меҳрибонлик уйи, 1-сонли Мурувват уйи, 30- ва 14-Меҳрибонлик уйларининг ёзги оромгоҳлари шулар жумласидандир.\nШунингдек Фондимиз томонидан Тошкент шаҳридаги 23-сонли ва Самарқанд шаҳридаги 6-Меҳрибонлик уйларининг янги масканлари бунёд этилди ҳамда замонавий мебел ва ускуналар билан жиҳозланди.\nТошкент вилоятининг Қибрай туманидаги ихтисослаштирилган Гўдаклар уйи ҳам Фонд томонидан барча зарур жиҳоз ва анжомлар билан таъминланди.\nБолалар таълими эътиборимиз марказида турувчи йўналишлардан биридир. 2003 йилдан бери Фонд қошида Ўқув маркази фаолият юритади. Унинг мақсади болаларни ўқишга қизиқтириш, ижодий салоҳияти ва иқтидорини ривожлантириш, шунингдек, уларни лицей, коллеж ва университетларга тайёрлашдир. Бу ерда бир қатор гуманитар ва аник фанлардан дарслар ўтилади, шунингдек, болаларга ҳаётий кўникмалардан, уй-рўзғор юритишдан сабоқ берувчи ижтимоий мослашувга оид амалий машғулотлар ҳам юритилади. Ўқув маркази фаолияти мобайнида унда 2600 нафардан зиёд бола — Меҳрибонлик уйи тарбияланувчилари, имконияти чекланган болалар ва кам таъминланган оила фарзандлари — қўшимча таълим олдилар. Ўқув марказининг 250дан зиёд битирувчилари Ўзбекистоннинг олий ўқув юртлари талабалари бўлишга муваффақ бўлдилар.\nЖамоамиз ўзининг фидокорона ва жонкуяр меҳнати ила қийин аҳволда қолган кўплаб болаларнинг ҳаётини яхшилашда салмоқли натижаларга эришгани билан фахрланаман. Бизнинг келажакдаги режаларимиз бисёр. Ўзбекистондаги ота-она меҳридан бебаҳра қолган ва имконияти чекланган ҳар бир бола ёлғиз эмаслигини, биз унинг камол топиши ва бахту-саодати йўлида қўлимиздан келганча ҳаракат қилишимизни билишини астойдил истайман", — деб ёзган ўз саҳифасида Лола Каримова.


Туркистон шаҳрида вилоят ҳокими Ўмирзақ Шўкеев раислигида девон мажлиси ўтди. Йиғинда вилоят марказини ривожлантириш, минтақадаги кўкламги дала ишларининг бориши, шунингдек, кам таъминланган ва кўп болали оилаларни ижтимоий таъминлаш масалалари ҳақида сўз юритилди.\nДастлаб маъруза қилган Туркистон шаҳри ҳокими Алипбек Ўсербаев Туркистон шаҳри ҳудудида янгидан 10та гулзор барпо этилишини етказди. Шунингдек, шаҳарни кўкаламзорлаштириш мақсадида 30 минг тупга яқин дарахт кўчатлари ўтқазилган.\nКўкламги дала ишлари ҳақида маълумот берган вилоят қишлоқ хўжалиги бошқармасининг раҳбари Нурбек Бадирақов жорий йил қишлоқ хўжалиги экинларини 823,3 минг гектарга, яъни ўтган йилгидан 9,8 минг гектар кўпроқ майдонга жойлаштириш мўлжалланаётганини маълум қилди.\n– Кузлик экинлар 164,5 минг гектарга экилди. Ерни шудгорлаш ишлари 510,8 минг гектарга режаланган бўлса, 501,2 минг гектар ер ҳайдалди. Шудгорлаш ишлари ҳали ҳам давом этмоқда. Бугунги кунгача 67,2 минг гектарга баҳори экинлар экилди. Кўкламги дала ишларини олиб бориш учун ҳар тоннаси 193 минг тенгедан 38 минг тонна ёнилғи ажратилиб, операторлар аниқланди. Агротузилмаларга етказиб беришни ҳам қўшганда, ҳар литри 165-167 тенгедан берилмоқда. Бу бозор баҳосидан 22-24 тенге арзон, – деди бошқарма раҳбари.\nҚишлоқ хўжалиги соҳаси ҳақида сўз юритган вилоят ҳокими ерни ўзлаштириш юзасидан туманларда олиб борилаётган ишларни танқид қилди. Айниқса, Арис, Байдибек, Сариоғоч туманларида бу иш кўнгилдагидек эмаслигини таъкидлаган вилоят ҳокими туман раҳбарларига ушбу соҳадаги ишларни тартибга келтирмаса, қатъий чора кўрилишини айтди. Шунингдек, субсидияларнинг вақтида олиниши учун ҳокимлар бевосита жавобгар эканини эслатди.\nШу билан бирга, йиғинда минтақадаги кам таъминланган ҳамда кўп болали оналарни ижтимоий таъминлаш бўйича маъруза қилган вилоят бандликни мувофиқлаштириш ва ижтимоий дастурлар бошқармасининг раҳбари Мухит Ўтаршиев вилоятда янги шаклдаги адресли ижтимоий ёрдам тайинлаш ишлари юқори даражада ташкил этилаётганини айтиб ўтди.\n– Вилоятда жами 86,6 минг кўп болали оила бор. Бу республика кўрсаткичининг 25 фоизини ташкил қилади. Шу жумладан 16,5 минг оила кам таъминланганлар қаторида. Республикада 571,6 минг киши манзилли ижтимоий ёрдам олса, шундан 34,2 фоизи Туркистон вилоятида яшовчилар. Мамлакатимиз бўйича адресли ижтимоий ёрдамга 28 млрд. тенге тайинланган, унинг 15,7 млрд. тенгеси (56 фоизи) вилоят улушида. Шунингдек, минтақада ўтган йили 29 627 киши иш билан таъминлаш тадбирларига жалб этилиб, 26 508 киши доимий иш билан таъминланди. Бу республика миқёсида энг юқори кўрсаткич, – деди Мухит Ўтаршиев.\nВилоятда адресли ижтимоий ёрдамдан самарали фойдаланиш учун шартли пуллай ёрдамнинг бир сафарлик тўловига устуворлик берилмоқда. Бошқарма раҳбарининг айтишича, минтақада тайёрланган 15та кичик бизнес лойиҳасининг амалга оширилиши натижасида 26 459 оила йирик ва майда чорвачилик хўжалигини, 4 243 оила хизмат кўрсатиш соҳасида касбини ривожлантирмоқда.\nЭлбошининг топшириғига мувофиқ, адресли ижтимоий ёрдам олувчи оилаларнинг болаларига ой сайин 20 789 тенге кафолатланган нафақа тўлаш бўйича талаб қилинадиган ҳужжатларни камайтириш орқали манзилли ижтимоий ёрдам тайинлаш тартиби осонлаштирилди. Бунинг учун Е- аҳоли ахборот тизими туман, шаҳар округларида жорий этилмоқда.\nЙиғилишни хулосалаган вилоят ҳокими ижтимоий ёрдамни расмийлаштиришни осонлаштиришга мўлжалланган Е-аҳоли ахборот тизимини жорий этиш муддатини чўзаётган туман, шаҳар раҳбарларига бу ишни жадаллаштиришни топширди. Шунингдек, вилоятдаги кам таъминланган ва кўп болали оилаларга ижтимоий кўмакни тайинлаш ишлари қонуний ҳамда адолатли юритилишини назорат қилишни юклади.\n2019-03-18, 20:42 212


2020 йил 19 мартдан бошлаб хорижий фуқаролар Россияда вақтинча бўлиш муддатини узайтиришлари мумкин.\nТОШКЕНТ, 20 мар — Sputnik. Ўзбекистоннинг Москва шаҳридаги Элчихонаси берган маълумотга кўра, 2020 йил 19 март куни Россия Ички ишлар вазирлиги хорижий фуқароларнинг Россия Федерацияси ҳудудида вақтинча бўлиш муддатларини узайтириш тартибига изоҳ берди, деб хабар қилди ТИВ матбуот хизмати.\n2020 йил 19 мартдан бошлаб хорижий фуқаролар Россияда вақтинча бўлиш муддатини узайтиришлари мумкин. Бунинг учун улар ариза билан Россия Федерацияси Ички ишлар вазирлигининг энг яқин ҳудудий органига мурожаат қилишлари керак.\nРоссияга визани талаб қилмайдиган тарзда келган чет эл фуқаролари мамлакат ҳудудида бўлиш муддатини узайтиришлари мумкин, хатто мазкур муддат тугаган бўлса ҳам.\nЧет эл ишчиларини жалб қилиш ва улардан фойдаланиш учун бериладиган рухсатномаларга ва Россия ҳудудида бўлиб турган чет эл фуқароларига ишлаш ҳуқуқини берадиган рухсатномалар учун ариза қабул қилиш амалиёти йўлга қўйилади.\nТаъкидланишича, меҳнат муҳожирлари янги патент олиш учун Россия Федерациясидан ташқарига чиқмасдан ва тегишли аризаларни бериш муддатини бузганлик учун маъмурий жавобгарликка тортилмасдан мурожаат қилишлари мумкин.\nРоссияда доллар курси яна кўтарилди\nҲужжатнинг тўлиқ матни билан ҳаволада танишиш мумкин.\nЭлчихона Россияда ҳудудида бўлиш муддатида тугайдиган ўзбекистонликларга имкон қадар тезроқ Россия ички ишлар вазирлигининг энг яқин ҳудудий органига тегишли ариза билан мурожаат қилишларини қатъий тавсия қилади.\nЎзбекистонликлар зарур ҳолатларда Ўзбекистоннинг Москва шаҳридаги ва Россиянинг ҳудудларидаги дипломатик ваколатхоналарига мурожаат қилишлари мумкинлигини эслатиб ўтамиз (манзиллар ва телефон рақамлар қуйидаги ҳаволада жойлаштирилган).


16:58 / 16.08.2017 3081 pdf Ўқиш режими + -\nКафолат сўзи одамлар ўртасидаги савдо-сотиқ ва умумий тижоратларида қаттиқ эътибор ва катта аҳамият қозонган. Кафолатланган мол-мулк ва суғуртаси бор товарлар одамлар наздида кафолати йўқ мол-мулк каби ўринда эмас. Бу эса одамларнинг кафолатланган нарсага қаттиқ эътиборлари, ундан ўзга шундай бўлмаган нарсага нисбатан унинг исботи мавжуд экани нуқтаи назаридан катта тафовутда кўпроқ эканини таъкидлайди. Шунинг учун одамларнинг бу ишга қаттиқ эътибор беришлари кўпроқдир. Хоссатан, кафолат берувчи ростгўйлик билан танилган, вафодорлик ва омонатдорлик билан безанган ҳамда у сабабли кафолатга ноил бўладиган ишлар осон ва енгил ишлар бўлиб, одамларга малол келмаса, қийинчилик туғдирса.\nКафолат берувчи ўз ҳавойи хоҳиши билан сўзламайдиган, у фақат ваҳий қилинаётган бир ваҳий(ни сўзлайдиган) содиқул масдуқ Расулуллоҳ соллаллоҳу алайҳи васаллам бўлсалар, нима дейсиз? Кафолатланган нарса кенглиги осмонлару ерчалик бўлган, кўз кўриб, қулоқ эшитмаган ва инсон хаёлига келмаган жаннат бўлса, унда нима қиласиз? Кафолатга эриштирадиган ишлар оғир меҳнат ва машаққат талаб қилмайдиган осон ишлар ва енгил амаллар бўлса, сиз у амалларни қилишга ҳаракат қиласизми?\nУбода ибн Сомит розияллоҳу анҳу ривоят қилади, Расулуллоҳ соллаллоҳу алайҳи васаллам шундай дедилар: «Менга ўзларингиз томондан олти нарсанинг кафолатини беринглар, мен сизларга жаннатнинг кафолатини бераман: сўзлаганингизда рост сўзланглар, ваъда қилганингизда вафо қилинглар, сизларга омонат топширилса адо қилинглар, таносил аъзоларингизни сақланглар, кўзларингизни қуйи қилинглар ва қўлларингизни тийинглар» (Имом Аҳмад, Ибн Ҳиббон, Ҳоким ривояти).\nБатаҳқиқ, у кафолатга кафолат, вафога вафодир: «Менга ўзларингиз томондан олти нарсанинг кафолатини беринглар, мен сизларга жаннатнинг кафолатини бераман». Қандай ҳам енгил олти амал! Қандай ҳам осон ва енгил, яхшилик бобларидан иборат ишлар! Ким уни ҳаётида адо этса ва ўлимига қадар уларга риоя қилса, бас, унинг учун жаннат кафолатланган.\nАллоҳ таоло марҳамат қилади: «Жаннат тақводор зотларга йироқ бўлмаган (бир маконга) келтирилди (ва уларга дейилди): «Мана шу (неъматлар) Сизларга — ҳар бир (Аллоҳга) қайтгувчи, (ўз аҳдини) сақлагувчи (риоя қилгувчи), ғайбдаги Раҳмондан қўрққан ва тавба-тазарруъ қилган дил билан келган кишиларга ваъда қилинаётган нарсалардир. Унга (жаннатга) тинч-омон кирингиз! Бу (кун) мангу (қоладиган) Кундир». Улар учун у жойда хоҳлаган нарсалари бордир. Ва яна Бизнинг даргоҳимиздаги қўшимча (иззат-икром)лар ҳам бордир» (Қоф сураси, 31−35-оятлар).\nЖаннат кафолатининг биринчи шарти, «сўзлаганингизда рост сўзланглар». Мўмин сўзида ростгўй, ёлғон унга йўл топа олмайди. У ҳаётида ростгўйликка, то ростгўйлиги уни жаннатга элтгунча мудом риоя қилиб боради. Ҳадисда ворид бўлишича: «Ростгўйликни лозим тутинглар. Батаҳқиқ, ростгўйлик эзгуликка бошлайди. Эзгулик эса жаннатга бошлайди. Киши мудом рост сўзлайди ва ростгўйликка риоя қилади, ҳатто Аллоҳнинг ҳузурида сиддиқ деб ёзилади» (Муслим ривояти).\nИккинчи шарти, «ваъда қилганингизда вафо қилинглар». У мўминларнинг сифатларидан бир сифат ва муттақийнларнинг аломатларидан бир аломатдир. Улар ваъдага хилоф қилиш ва битимни бузиш нималигини билмайдилар. Вафо бошқа муомалотни ҳам ўз ичига олгани нуқтаи назаридан мусулмон жамиятини қуришдаги асосий сифатдир. Муомалотнинг бари, ижтимоий алоқалар, ваъда ва битимлар вафодорликка кўз тикиб туради. Агар вафо йўқолса, ишонч йўқолади, ўзаро муомала ёмонлашади ва ўзаро нафрат ҳукм суради.\nУчинчи шарти, «сизларга омонат топширилса, адо қилинглар». У, Аллоҳ таоло унинг аҳлини мадҳ қилган, уни адо этувчиларга олқиш айтган хулққа оид улкан сифатлардандир. У, кишининг иймони мукаммаллиги ва исломи гўзаллигидандир. Омонатдорлик билан дин, номус, мол, тана, руҳ, илм ва бундан бошқа нарсалар ҳифзу ҳимояда бўлади. Ҳадисда ворид бўлишича: «Мўмин – одамлар ундан ўз моллари ва жонлари борасида хотиржам бўлган кишидир» (Аҳмад ривояти); Агар жамиятда омонатдорлик ҳукм сурса, ўзаро жипслашиш мустаҳкамланади, ўзаро боғланиш кучаяди, яхшилик ва барака кенг қулоч ёзади.\nТўртинчи шарти, «таносил аъзоларингизни сақланглар». Аллоҳ таоло огоҳ этади: «Улар авратларини (ҳаромдан-зинодан) сақлагувчи кишилардир. Магар ўз жуфту-ҳалолларидан ва қўлларидаги чўриларидангина (сақланмайдилар). Бас улар маломат қилинмаслар. Энди ким шундан ўзгани (зино ва шу каби шариати Исломияда ҳаром қилинган нарсаларни) истаса, бас ана ўшалар ҳаддан ошгувчилардир» (Мўминун сураси, 5−7-оятлар). Таносил аъзосини сақлашда наслни сақлашлик, наслу насабга риоя қилишлик, жамият поклиги, офат ва касалликлардан саломат бўлишлик мавжуд.\nБешинчиси шарти, «кўзларингизни қуйи қилинглар». Аллоҳ таоло: «(Эй Муҳаммад соллаллоҳу алайҳи ва саллам), мўминларга айтинг, кўзларини (номаҳрам аёлларга тикишдан) тўссинлар ва авратларини (ҳаромдан) сақласинлар! Мана шу улар учун энг тоза (йўлдир). Албатта Аллоҳ улар қилаётган ҳунарлардан хабардордир. Мўминаларга ҳам айтинг, кўзларини (номаҳрам эркакларга тикишдан) тўссинлар ва авратларини (ҳаромдан) сақласинлар!» (Нур сураси, 30−31-оятлар), дея амр этади.\nКўзни қуйи қилишнинг фойдалари улкан. У бандага иймон ҳаловати, дил нури, қалб қуввати, нафс поклиги ва салоҳиятини олиб келади. Унда ҳаромга боқиш ва ботилга интилишдан сақлов бор.\nОлтинчи шарти, «қўлларингизни тийинглар». Бандаларига азият етказувчига Аллоҳ таоло ва одамлар ғазаб қилади, жамият уни четга чиқариб қўяди. У бадхулқлик ва одобнинг тубанлигига далилдир. Агар инсон одамларга азият етказишдан тийилса, бу унинг хулқи юксак, одоби олий ва муомаласи яхши эканига далолат қилади. Абу Ҳурайра розияллоҳу анҳу ривоят қилади, Расулуллоҳ соллаллоҳу алайҳи васаллам шундай дедилар: «Бир киши йўл бўйидаги дарахт шоҳи олдидан ўтиб: «Аллоҳга қасамки, буни мусулмонлардан четлаштираман, уларга озор бермагай», деди ва жаннатга киргазилди» (Муслим ривояти).\nБу олти хислатни ўзларида жамлаган бандалар учун борадиган манзиллар гўзалдир, жаннатнинг қасд қилинган дарвозалари кенг очиқдир. Аллоҳим, барча бандаларингга бу манзилларни яқин ва гўзал қилгин! Омин.\n19:22 / 15.08.2017 1399\n20:37 / 16.08.2017 1172\n1234 18:41 / 15.02.2018\n1818 08:12 / 20.04.2017\n1651 08:30 / 20.04.2017\n1104 11:14 / 26.10.2018


ТОШКЕНТДА ЧОРВАЧИЛИКНИНГ БАРЧА ТАРМОҚЛАРИНИ РИВОЖЛАНТИРИШ МУҲОКАМАЛАРИГА БАҒИШЛАНГАН СЕМИНАР БЎЛИБ ЎТДИ\nПойтахтимизнинг "Наврўз" тантаналар саройида чорвачилик, паррандачилик, балиқчилик, қоракўлчилик, асаларичилик ва қуёнчилик тармоқларини ривожлантириш бўйича устувор йўналишлар мавзусига бағишланган семинар бўлиб ўтди.\nТадбирда Ўзбекистон Республикаси Президенти Администрацияси, Вазирлар Маҳкамаси, турли вазирлик ва идоралар раҳбарлари ҳамда вакиллари иштирок этди. Шунингдек, қишлоқ хўжалиги техникаларини ишлаб чиқарувчилар, қишлоқ хўжалиги техникаларидан фойдаланувчилар, соҳа олимлари, ем маҳсулотларини етиштириб берувчилар, гўшт ва сут маҳсулотларини қайта ишловчи корхоналар мутахассислари ва тадбиркорлар ҳам ташриф буюришди.\nУнда таъкидланганидек, эндиликда мазкур соҳаларга пахта ва ғалла каби алоҳида эътибор қаратилади. Хусусан, ҳудудларда чорвачилик комплексларини ривожлантириш учун зарур бўлган қишлоқ хўжалиги техникалари ишлаб чиқарилади. Фермер хўжаликлари ва тадбиркорлик субъектлари эҳтиёжи бўйича ерларни ўғитловчи, озуқа ўсимликларини прессловчи ва ер майдонларини юмшатувчи техникалар яратилади.\nТадбирда сўзга чиққан Ветеринария ва чорвачиликни ривожлантириш Давлат қўмитаси раиси Баҳромжон Норқобилов тизимда олиб борилаётган ишлар ва мавжуд муаммолар хусусида нутқ сўзлади. Қўмита раисининг таъкидлашича, ҳозирги кунда чорвачилик соҳасида амалга оширилаётган изчил ислоҳотлар ҳамда келгусидаги режалар тизимнинг бошқа соҳалар қатори янада тараққий этишига замин яратади.\nЭндиликда мамлакатимизда 6 минг 500 та чорвачиликка ихтисослашган фермер хўжалигида 2023 йилгача махсус наслчилик тармоқлари ташкил этилади. Маълумки, аҳоли хонадонларидаги қорамоллар наслини яхшилашнинг муҳим йўналишларидан бири сунъий уруғлантириш ҳисобланади. Тадқиқотларга кўра, сунъий уруғлантириш орқали қорамолларнинг сут ва гўшт маҳсулдорлигини ошириш мумкин. Шу боис, сентябр ойидан Самарқанд ветеринария медицинаси институтида сунъий уруғлантириш билан шуғулланувчи мутахассисларнинг малакасини ошириш маркази ташкил этилиши режалаштирилган.\nЙиғилишда таъкидланганидек, қуёнчиликнинг айнан тери, гўшт ва момиқ йўналишлари ҳам ривожлантирилади.\nЖумладан, бугунги кунда аҳоли хонадонлари ва қуёнчилик хўжаликларида 112 609 бош, шундан 66 137 бош зотдор қуён кўпайтирилмоқда. 2019 йилнинг шу пайтига қадар 24 минг бош қуён гўштга топширилиб, 46,5 тонна парҳез гўшт етиштирилди. Ҳозирги кунга келиб қуёнчиликни айнан тери, гўшт, момиқ йўналишларини ривожлантириш ишлари олиб борилиб 14 минг бошдан ошиқ юқори наслли қуён парваришланмоқда.\n“Ўзчармсаноат” уюшмаси билан келишилиб, тери йўналишдаги қуёнларни кўпайтириш ишлари бошланган. Ўзбекистон наслли қуён етиштирувчилар ассоциацияси кўмагида Ўрта Осиёда илк бор чет давлатдан алоҳида жиҳозланган қуён ташиш автомашинаси харид қилинди. Келгусида Ветеринария ва чорвачиликни ривожлантириш давлат қўмитаси тизимидаги Чорвачилик ва паррандачилик илмий-тадқиқот институти ҳузурида “Қуёнчилик селекцияси ва генетика маркази” ташкил қилиниши ҳам кўзда тутилган.\n2019 йил учун Республикамизда асаларичилик соҳасини стратегик ривожлантириш йўналиши белгиланиб, бунда қишлоқ хўжалиги экинлари ва боғларни асаларилар билан чанглатиш агротехникаси амалиётга жорий этилган.\nМамлакатимизда ветеринария ва чорвачилик соҳасини ривожлантириш ишлари янги босқичга кўтарилаётганлигини инобатга оладиган бўлсак, тизимдаги муаммо ва камчиликларни бартараф этиш, соҳага замонавий илмий-инновацион ғояларни жорий этиш бўйича бир қатор йўналишларда амалий ишлар бошлаб юборилган.\nТадбирда балиқчилик соҳасида амалга оширилаётган ишлар ҳақида ҳам айтиб ўтилди. Сўнгги йилларда бу борада интенсив технологияларни кенг жалб этиш жадаллашди. 2018-2019 йиллар давомида қуввати 6,9 минг тонна бўлган жами 38 та ёпиқ сув айланма тизимлари қуриб битказилди.\nБиргина 2019 йилнинг ўтган олти ойида 16 та 3750 тонна қувватли сув ҳавзаси барпо этилди. Шунингдек, қуввати 13,3 минг тонна бўлган 393 гектар майдонда интенсив сув ҳавзалари ишга тушурилди. Табиий сув ҳавзаларига балиқчилик хўжаликлари томонидан жами 3577 та қафас мосламалари ўрнатилди.\nЙиғилишда омухта ем маҳсулотларини ишлаб чиқариш, маҳсулдорлик кўрсаткичларини ошириш ва чорвачилик, балиқ, паррандачилик тармоқларига етказиб бериш тизимини такомиллаштириш масалаларига ҳам эътибор қаратилди.\nЙиғилиш олдидан республика тижорат банклари, “Қоракўлчилик“, “Ўзбекчармсаноат”, “Ўзбекбалиқсаноат”, “Ўзбекистон асаларичилари” “Паррандасаноат” уюшмалари томонидан қуёнчилик, паррандачилик, балиқчилик, чорвачилик ва қоракўл маҳсулотларини етиштириш бўйича истиқболли лойиҳаларга асосланган тадбиркорлик йўналишлари кўргазмаси ташкил этилди. Унда иштирокчилар мазкур соҳаларда олиб борилаётган замонавий технологиялар, инновацион лойиҳалар билан яқиндан танишиб, зарур маълумотларга эга бўлди.\nПросмотров: 1670 Скачать в PDF Версия для печати Наверх


Нигериядаги масжидда 44 инсон ўлдирилган - BBC News O'zbek\nНигериядаги масжидда 44 инсон ўлдирилган\nImage caption Ҳужум ҳақидаги хабар "Боко Ҳарам" гуруҳи раҳбари Абубакр Шикавий ўзининг видеомурожаатини эълон қилган пайтга тўғри келган.\nНигериянинг Борно штати масъуллари хабар қилишларича, Кондуга шаҳридаги масжидда Бомдод намозини адо этаётган 44 мусулмон отиб ўлдирилган.\nЯна бошқа бир қишлоқда 12 тинч фуқаро ўлдирилган.\nҲужумни 2009 йилдан буён Нигерияда минглаб инсонларни ўлдирган "Боко Ҳарам" исломий гуруҳининг жангарилари содир этган деб кўрилмоқда.\nКондуга шаҳарчаси Борно штати маркази Майдугуридан 35 километр узоқликда жойлашган.\nРасмийларга кўра, ҳужум якшанба куни тонгда рўй берган, бироқ бу ҳақдаги хабар кўпчиликка душанба куни маълум бўлган.\nҲужумчилар ҳарбий униформа кийган бўлганлар.\nБироқ бу ҳарбий кийим-бош жангари гуруҳнинг армия барагига яқинда уюштирган ҳужуми пайтида қўлга киритилган бўлиши мумкин.\nНоми "Ғарб таълими ҳаром" деб таржима қилинадиган "Боко Ҳарам" гуруҳи одатда Нигериядаги черковлар ва насронийларга ҳужум қилади, бироқ баъзан ўзларининг дунёқарашига зид мавқеда бўлган мусулмонларга ҳам ҳужум ташкил қилган вақтлари бўлган.\nМаҳаллий матбуотга кўра, якшанба кунги ҳужумдан кейин штат маркази Майдугуридаги шифохонага 26 киши жароҳат билан ётқизилган.\nШу йил май ойида Нигерия Президенти Жонатан Гудлак исломий жангариларига қарши кенг миқёсли амалиётлар ўтказиладиган уч штат - Борно, Адамава ва Йобеда фавқулодда вазият эълон қилган эди.\nШу муносабат билан мобил алоқа узиб қўйилган.\nБундан эса маҳаллий аҳоли шикоят қилмоқда, улар ўзларига кўмак зарур бўлиб қолганида мобил алоқа йўқлигидан керакли жойга қўнғироқ қила олмаётганларидан шикоят қилмоқдалар.\nФавқулодда ҳолат жорий этилганидан кейин жойларда маҳаллий аҳоли махсус огоҳлик гуруҳларини ташкил этганлар.\nАна шундай гуруҳлардан бирининг вакили мухбирларга айтишича, Кондугадаги масжидга ҳужум бўлгани ҳақида ўзларига хабар келиб тушганидан кейин огоҳлик гуруҳининг тўрт вакили ўша жойга борган ва улар ҳалок бўлганлар.\n"Боко Ҳарам" Нигериянинг шимолида исломий давлат барпо этиш мақсадини кўзлаганини эълон қилган.\nҲужум ҳақидаги хабар "Боко Ҳарам" гуруҳи раҳбари Абубакр Шикавий ўзининг видеомурожаатини эълон қилган пайтга тўғри келган.\nВидеода исломий гуруҳ раҳбари ўзлари яқинда полиция ва ҳарбийларга ҳужум уюштирганлари ҳақида айтади ва "Боко Ҳарам" сафида катта йўқотишлар бўлгани ҳақидаги Нигерия армияси баёнотини ёлғон деб атайди.\nНигерия: ҳукумат мадрасалари исломий жангари ёллашни камайтирадими?\nНигерия пойтахтидаги БМТ қароргоҳи ўнгида портлаш юз берди\nНигерия шимолида президентлик сайловлари ортидан зўравонликлар бошланиб кетган


Диний идора вакили: “Ҳижобга рухсат берилмаган!”\n15 апрел 2021, Тошкент вақти: 19:47\nЎзбекистон Дин ишлари бўйича қўмита раиси ўринбосарининг Миллий матбуот марказида ўтказилган йиғилишда аёллар рўмоли ҳақидаги саволларга жавоби ижтимоий тармоқларда баҳсу-мунозараларни келтириб чиқарди. Тармоқлар фойдаланувчиларининг кўпи мулозимнинг "рўмол – диний либос эмас" деган гапини хушхабар сифатида қабул қилиб, ўз хурсандчилигини изҳор этмоқдалар. Аммо, Озодлик суҳбатлашган Ўзбекистон мусулмонлари идораси вакили, бу йиғилишда ҳижоб ҳақида эмас, ўзбек аёллари ўраб юрадиган оддий рўмол ҳақида гап борганини айтди.\nЎзбекистон Вазирлар Маҳкамаси ҳузуридаги дин ишлари бўйича қўмита, Ўзбекистон мусулмонлар идораси, Тошкент Ислом университети ва бир қанча диний ташкилотлар вакилларининг 15 август куни ўтказган йиғилишда мусулмон аёлларнинг либос масаласи ҳам муҳокама қилинган.\nЙиғилишда дин ишлари бўйича қўмита раиси ўринбосари Ўткир Ҳасанбоев аёллар ўраб юрадиган рўмол ҳақида сўралганда бундай деб жавоб берган:\n"Дин ишлари қўмитаси, мутасадди ташкилотлар, маслаҳатчи-экспертлар ҳам рўмолни ҳеч қачон диний либос сифатида эътироф этмаган. Агар рўмолни диний либос сифатида қаралаётган вазиятга дуч келсангиз, бизга мурожаат қилишингиз мумкин. Биз бу масалани кўриб чиқишга тайёрмиз", деган қўмита раиси ўринбосари.\nАммо, йиғилишдаги гап аёллар бошига ўраб юрадиган - рўмол ҳақидами ёки ҳижоб борасида борганми, бунга аниқлик киритилмаган.\nРўмол ўрашнинг олий ва умумтаълим мактабларига ҳам тегишли ёки тегишли эмаслиги ҳам ойдинлаштирилмаган.\nЙиғилиш ҳақидаги хабарлар маҳаллий Интернет нашрларида пайдо бўлганидан сўнг, фойдаланувчилар орасида баҳсу-мунозара авж олди.\n“Ҳукумат аёлларга жамоат жойларида ҳижобда юришига рухсат берибди”, деган мазмундаги шукроналик шарҳларидан ташқари айрим ижтимоий тармоқ фаоллари бу масала тўла-тўкис ойдинлаштирилмагани ҳақида гапира бошладилар:\n“Буларни айтган гапини халқ қачондан бери айтиб келади. Булар аниқ ташаббус билан Олий Мажлисга чиқиб, 14-моддага изоҳ беришини сўрашмайдими? Рўмол диний либос бўлмаслиги мумкин, лекин ҳижобчи? Сўз ўйини қиляпти, булар”, деб ёзади Абдулло исмли Фейсбук фойдаланувчиси.\nМуштарий назарда тутган Ўзбекистон Республикаси “Виждон эркинлиги ва диний ташкилотлар тўғрисида”ги Қонуннинг 14-моддасида "Фуқароларнинг жамоат жойида диний либосда юришига йўл қўйилмайди" дейилган.\nЎзбекистон мусулмонлари идорасининг ўзини таништирмаган мулозими Озодлик билан суҳбатда Миллий матбуот марказида ўтказган йиғилишда иштирок этганини гапирар экан, бу йиғилишда фақат рўмол ҳақида гап борганини айтди:\n“У ерда ҳижоб ҳақида эмас, рўмол диний либос эмаслиги ҳақида гап кетган. Рўмол диний либос ҳисобланмайди. Момоларимиз, бувиларимиз тақиб келган рўмол ҳақида масала кўтарилди. Мактабларда, олий ўқув юртларида қизларимизнинг ҳижобда келиши тақиқланган. Фақат рўмол ҳақида гапирилган”, деди идора мулозими.\nЎзбекистон Вазирлар Маҳкамаси ҳузуридаги Дин ишлари бўйича қўмитадан Озодлик бу масалага изоҳ ололмади.\nТелеграмда ҳижобли суратини қўйган қизлар прокуратурага чақирилди


Организм учун энг хавфли мевалар\n02.03.2021 20:21 0 3293\nТаркибида фруктоза ҳаддан ташқари мўл бўлганлиги учун ширин меваларни кўп истеъмол қилиш хавфли. У — моносахарид: агар кўп еб қўйсангиз, қонда холестерин миқдори ортади. Бу эса токсик висцерал ёғ ҳосил бўлишига ҳамда метаболик касалликларга олиб келиши мумкин.\nУшбу жараённинг энг оғир асорати — қандли диабет.\nБиринчи навбатда, пишиб ўтиб кетган ва юмшоқ мевалардан сақланиш керак: уларнинг таркибида фруктоза жуда кўп. Унинг қандай мева эканлиги муҳим эмас: агар у ҳаддан ташқари юмшоқ бўлса ва у анча пайтгача сақланган бўлса, унда бу мевани ёмон деб ҳисоблаш мумкин.\nМутахассислар шарбати камроқ бўлган қаттиқ меваларни танлашни тавсия этишади.\nАсосан киви, ананас, банан ва мангога эътибор қаратиш маслаҳат берилади. Шу билан бирга, цитрус мевалар, узум, қора смородина, крижовник сингари меваларга ружу қўймаслик керак. Чунки улар организмда бижғиш жараёнини кучайтириб юбориши ҳеч гап эмас.\nОшқозон-ичак йўли касалликларига чалинган одамлар мевалардан бутунлай воз кечганлари маъқул. Кўпи билан ҳафтасига иккита олма билан битта нок кифоя қилади.\nМутахассисларнинг фикрича, бу чекловлар фақат лимонга татбиқ этилмаслиги мумкин. Чунки унинг таркибида пектин ва биофлавоноидлар бисёр.


Европа минтақаси божхона хизматлари раҳбарларининг конференцияси бўлиб ўтди\nЕвропа минтақаси божхона хизматлари ...\nКонференцияда Жаҳон божхона ташкилотининг бир қатор ташкилий масалалари, жумладан, ушбу ташкилотни молиялаштириш, бошқарув, иш фаолияти самарадорлиги баҳолаш, халқаро ҳуқуқий асослар атрофлича муҳокама қилинди.\nВидеоконференция тарзида ташкил этилган ушбу тадбирда Давлат божхона қўмитаси раҳбарияти ҳам иштирок этиб, дастлаб, коронавирус пандемияси жаҳон иқтисодиётига салбий таъсир кўрсатганлиги, жаҳон савдоси ҳажмининг камайганлиги, глобал ишлаб чиқариш занжирлари ва савдо алоқаларининг қисман бузилганлиги сабабли, ушбу ҳолат божхона хизматларининг халқаро таъминот занжирларини сақлаб қолишдаги муҳим ролини кўрсатиб берганлиги таъкидлаб ўтилди.\nМаълумки, COVID-19 пандемияси электрон тижоратнинг янада ривожланишига олиб келди. Айниқса, биринчи даражали товарлар, озиқ-овқатлар ва дори-дармонларнинг онлайн-сотувларининг, шунингдек молиявий операцияларнинг ҳажми ортди.\nШу билан бирга пандемия, божхона органлари томонидан рақамли технологияларни имкон қадар тезроқ чегараларда тадбиқ этилиши кераклигини кўрсатиб берди.\nДБҚ раҳбарияти Жаҳон божхона ташкилотининг Котибияти томонидан 2021 йилнинг “Барқарор таъминот занжири учун тикланишга, янгиланишга ва ташқи таъсирларга қарши чиқа олишга кўмаклашувчи божхона” номли шиорни тўлиқ қўллаб-қувватлашини таъкидлади.\nЙиғилишда, пандемия шароитида Ўзбекистон божхона хизмати томонидан амалга оширилган ишлар ҳақида ҳам сўз борди.\nПандемиянинг авж олган пайтида айнан божхона органлари энг масъулиятли вазифаларни амалга оширдилар.\nДунёнинг турли бурчакларидаги ҳамюртларимиз чегарадаги назорат ўтказиш пунктлари орқали юртимизга қайтиб келишди. Юкларнинг, автомобиль ва поездларнинг оқими тўхтамади.\nБиринчи даражали товар, озиқ-овқат ва дори-дармонларнинг кириб келиши учун “яшил йўлаклар” ташкил этилди ва уларнинг божхона расмийлаштируви биринчи навбатда амалга оширилди.\n2020 йилнинг 1 апрелидан бошлаб импорт қилинадиган озиқ-овқат маҳсулотлари учун тезлаштирилган тартибдаги божхона расмийлаштируви механизми жорий қилинди.\nҲозирда божхона тартиб-тамойилларини янада соддалаштириш, божхона тизимида рақамли технологияларни кенг қўллаш орқали инсон омилини камайтириш, божхона назорати шаклларини хавфларни бошқариш принципларига асосланган замонавий ахборот - коммуникация технолологиялари имкониятларидан кенг фойдаланиш, содда қилиб айтганда “Рақамли божхона”га ўтиш борасида кенг қамровли ишлар олиб борилмоқда.\nБугунги кунга келиб божхона органлари фаолиятига 63 та ахборот тизимлари ва 29 та интерактив хизматлар (шундан, 2020 йил давомида 6 та ахборот тизимлари ва 13 та интерактив хизматлар) жорий этилганлигига алоҳида урғу берилди.\nЎзбекистонда божхона органларини рақамлаштиришнинг жадал ривожланиши ўз натижаларини бермоқда. Хусусан, ташқи иқтисодий фаолият иштирокчиларини хавф даражасига қараб тоифаларга ажратилиши натижасида божхона кўриклари сони 1,4 баробарга камайиб, самарадорлиги 1,5 баробарга ошди.\nМасалан, божхона юк декларацияларини автоматик рўйхатга олиш ва автоматик тақсимлаш жорий этилди.\nШунингдек йиғилишда, божхона маъмуриятчилигини ислоҳ қилиш, “рақамли божхона”ни шакллантириш мақсадида божхона экспертизасини ривожлантиришга ҳам алоҳида эътибор қаратилаётгани алоҳида таъкидлаб ўтилди.\nШу мақсадда Давлат божхона қўмитаси Марказий божхона экспертиза лабораториясида уни жаҳон стандартлари даражасига етказиш бўйича кенг кўламли ислоҳотлар ўтказилди.\nБожхона қўмитаси лабораторияси етакчи ишлаб чиқарувчиларнинг энг замонавий юқори технологик, юқори аниқликка эга ускуналари билан жиҳозланган бўлиб, экспертиза жараёнларининг самарадорлигини сезиларли даражада оширади.\nТадқиқотлар кимё, физика ва биология соҳасидаги юқори малакали, Жаҳон божхона ташкилотида, Япония, Туркия ва Россия божхона лабораторияларида амалиёт ўтаган мутахассислар томонидан олиб борилади.\nШунингдек йиғилишда, Марказий Осиё минтақасидаги лабораториялар ўртасидаги алоқаларни мустаҳкамлаш, шунингдек Жаҳон божхона ташкилотининг Марказий Осиёдаги салоҳиятини ошириш мақсадида Марказий божхона лабораториясига Жаҳон божхона ташкилотининг минтақавий мақомини олишдаги ташаббуси масаласи ҳам кўриб чиқилди.\nКонференция давомида Давлат божхона қўмитаси Марказий божхона экспертиза лабораторияси салоҳиятини акс эттирувчи махсус видеоролик йиғилиш қатнашчилари эътиборига ҳавола қилинди.\nДавлат божхона қўмитасининг ушбу ташаббуси конференция иштирокчилари томонидан қўллаб-қувватланди.


Чет элга чиқиш учун “СОVID-19”га чалинмаганлик тўғрисида маълумотномани қаердан олиш мумкин? - Халқ сўзи\n10:50 22 Октябр 2020 Жамият\nМазкур маълумотномалардан вақтинчалик фойдаланилади. Улар чегара назорат пунктларига тўлов квитанцияси билан бирга тақдим этилгандагина ҳақиқий ҳисобланади.\nУшбу жараён билан параллель равишда таҳлил натижалари босқичма-босқич штрих-код (QR-код) орқали ўқиладиган электрон дастурга ўтказиб борилади. Натижалар бўйича маълумотлар базаси Транспорт вазирлиги билан биргаликда шакллантирилади.\nКоронавирус инфекциясини ПЗР усулида текшириш бўйича кўрсатилаётган хизматлар сифати Санитария-эпидемиология осойишталик ва жамоат саломатлиги хизмати ташкилотлари ва хусусий тиббиёт ташкилотлари ўртасида соғлом рақобат муҳитини шакллантиришда муҳим омил бўлади.


Шимолий Кореяга қочиб кетган охирги америкалик ҳарбий вафот этди\n23:34 / 21.08.2017\nКорея яримороли бўлинган вақтдан бери Шимолий Кореяда қолган америкалик ҳарбий Жеймс Дреснок 74 ёшида вафот этди. Бу ҳақда Дреснокнинг ўғилларига иқтибос келтирган ҳолда Channel NewsAsia хабар бермоқда.\n“Отамиз республика ардоғида бўлди ва партиядан вафот этгунигача фақат муҳаббат ва ғамхўрлик кўрди”, деб айтган Дреснокнинг тўнғич ўғли Тед.\nДреснок 1960-йилларда Шимолий Кореяга қочиб кетган қочоқлардан бўлган. У америкалик ҳарбий ролида Шимолий Корея ташвиқот фильмларида иштирок этган. Унинг иккала ўғли ҳам болалигидан корейс тилида сўзлашади.\nШимолий Корея қочоқ америкалик ҳарбий


Интернетдаги анонимлик учун махсус браузерлар - Terabayt.Uz\nБарча оммабоп браузерлар фойдаланувчиларнинг маълумотларини тўплайди. Қидирув сўровлари асосида, кирилган веб-саҳифалар, ўқилган мақолалар, кўрилган видеолавҳалар асосида фойдаланувчининг «рақамли досье»си яратилади, у фойдаланувчининг шахсий маълумотлари, қизиқишлари ва ҳатто сиёсий қарашларини ҳам ўз ичига олади.\nБуларнинг барчаси, асосан, шахсга йўналтирилган – айни шу фойдаланувчига қизиқ бўладиган рекламани, янгиликларни ва бошқа нарсаларни унга кўрсатиш учун қилинади. Кўпчилик бунга хотиржам қарайди, ҳатто буни қулайлик деб ҳисоблашади. Аммо яна бир тоифа одамлар борки, ўзи ҳақидаги, унинг одатлари ва қизиқишлари ҳақидаги маълумотларни кимдир тўплаб юриши ва сақлаб қўйишини ёқтирмайди.\nАйнан шу иккинчи тоифадаги кишилар учун махсус браузерлар яратилган – улар фойдаланувчининг интернет тўлқинлари аро аноним кезишини таъминлайди.\nОперацион тизимлар: Windows, Mac, Linux.\nИнтернетдаги махфийлик масалалари билан қизиқувчилар орасида Tor тармоғи хусусида эшитмаганлари бўлмаса керак. Бу – маршрутизаторлар тармоғи ва махсус дастурий таъминот бўлиб, интернетдаги сёрфинг вақтида фойдаланувчининг шахсини аниқлашга имкон қолдирмаслик мақсадида яратилган.\nTor тармоғидан фойдаланиш учун кўплаб дастурлар бор, аммо бу ишни Tor Browser ёрдамида амалга ошириш осонроқ ва хавфсизроқдир. Сиз бирор нимани ўрнатишингиз ёки созлашингиз умуман талаб этилмайди.\nБраузерни ҳатто флешкадан ҳам ишга туширса бўлади, у тўлиқ созланган ва иш бошлашга ҳамиша тайёр туради.\nОперацион тизимлар: Windows, Mac.\nEpic Browser қандайдир ўта юксак технологияларни таклиф қилмайди. Бу шунчаки Chromium йиғилмаларидан бири бўлиб, фойдаланувчининг кузатувдан яширинишини таъминловчи кенгайтмалар ва созламаларни ўз ичига олган. Сиз ўзингиз ҳам браузерингизни шу тариқа созлашингиз мумкиндир балки, бироқ шундоққина ҳаммаси ўрнатилган ва созланган тайёр браузерни олиб ишлатиш барибир қулайроқ.\nОперацион тизимлар: Windows, Mac, Linux, Android.\nАгарда Chrome ишлатаётган бўлсангиз, у ҳолда SRWare Iron интерфейси сизга жуда таниш кўринади. У ҳам Chromium лойиҳаси кодига асосланган, худди Google компаниясининг браузери сингари.\nChrome’га мўлжалланган барча кенгайтмалар SRWare Iron’да ҳам бемалол ишлайди, шу боис сиз ўрганиб қолган бирор кенгайтмадан воз кечишингиз шарт бўлмайди. Асосий фарқи – сизнинг «рақамли досье»нгизни тузиш учун Google фойдаланадиган уникал идентификатор бу браузерда йўқ. Агарда SRWare Iron ишлатсангиз, шахсингизни аниқлаш имкони бўлмайди.\nComodo IceDragon аслида Firefox браузерининг махсус версиясидир. У ҳам, худди «она»си каби, тизимга кам оғирлик юклаши ва юқори тезлиги билан ажралиб туради, аммо булардан ташқари интернетдаги хавфлардан кучлироқ ҳимояланган.\nУндаги Siteinspector ҳаволаларни текшириш функцияси ҳали бирор саҳифага кирмасингизданоқ унинг хавфсизлигини текшириб чиқади. Браузерга ўрнатилган Secure DNS сервиси эса фишинг, вируслар ва тажовузкор рекламалари мавжуд бўлган сайтларни блоклаб қўяди. Comodo компанияси мутахассислари томонидан дастурга киритилган махсус воситалар махфийликнинг сақланишини назорат қилиб боради ва шахсий маълумотларнинг сизиб чиқишига йўл қўймайди.\n#Comodo IceDragon #Epic Browser #интернет #SRWare Iron #Tor Browser #анонимлик #браузер #хавфсизлик


05.04.2014 Чоп этиш учун\nСирдарё вилоятида “Фуқароларнинг мурожаатлари тўғрисида”ги Ўзбекистон Республикаси қонунининг вилоятдаги ижросига бағишланган тадбир бўлиб ўтди.\nЎзбекистон Республикаси Олий Мажлиси Қонунчилик палатасининг Демократик институтлар, нодавлат ташкилотлар ва фуқароларнинг ўзини ўзи бошқариш органлари қўмитасининг йиғилишида вилоят ҳокимлиги, маҳаллий бошқарув ва ҳуқуқни муҳофаза қилувчи органлар раҳбарлари, фуқаролик жамияти институтлари, оммавий ахборот воситалари вакиллари иштирок этди. Унда вилоятдаги давлат органлари ва айрим ташкилотларнинг 2012-2013 йиллардаги фуқаролар мурожаатларини кўриб чиқишига доир фаолияти муҳокама қилинди.\nПрезидентимиз раҳнамолигида фуқароларнинг ҳуқуқ ва эркинликлари, қонуний манфаатларини ҳимоя қилиш, уларнинг турли масалалар юзасидан мурожаатларини қонунда белгиланган муддатларда кўриб чиқиш ва ҳал қилишга алоҳида эътибор қаратилмоқда. Сирдарё вилоятидаги бошқарув органларига 2012-2013 йилларда 39 минг 467 мурожаат келиб тушган.\n– Фуқаролар мурожаатларининг ўз вақтида кўрилишига алоҳида эътибор қаратилмоқда, – дейди вилоят ҳокимининг ўринбосари Баҳром Бўронов. – Бу борада жойларда ташкил этилаётган қабуллар, тегишли ташкилот ва корхона раҳбарлари иштирокидаги давра суҳбатлари муҳим аҳамият касб этмоқда. Вилоят прокуратураси томонидан 2013 йилда “Фуқароларнинг мурожаатлари тўғрисида”ги қонун ижроси юзасидан 293 корхона ва ташкилотда ўтказилган текширувлар чоғида 218 қонунбузилиши ҳолати аниқланган. Уларни бартараф этиш юзасидан 12 тақдимнома киритилиб, 35 нафар мансабдор шахс интизомий, 16 нафари маъмурий жавобгарликка тортилди.\nЙиғилишда “Фуқароларнинг мурожаатлари тўғрисида”ги Ўзбекистон Республикаси қонунининг Сирдарё вилоятидаги ижроси юзасидан мавжуд муаммоларни бартараф этиш, қонун ижроси самарадорлигини янада ошириш юзасидан қўмитанинг тегишли қарори қабул қилинди.\nКўришлар сони: 3443


11-09-2015 | 12:41\nZAMIN.UZ / Технология / 11 Сентиябр 2015 года520\nApple компаниясининг сентябрь ойидаги кўргазмаси янгиликларга бой бўлди, десак хато бўлмайди. Унда iPhone 6s ва 6s Plus смартфонларидан ташқари катта 12,9 дюймли экранга эга бўлган iPad Pro планшети, Siri овозли ёрдамчини қўллаб-қувватлайдиган Apple TV ҳамда пушти-тилларанг корпусдаги Apple Watch Sport тақдим этилди.iPhone 6s ва 6s PlusЯнги рангдаги корпус. Янги S моделидаги смартфоннинг ҳажми оддий iPhone 6 смартфонидан фарқ қилмайди. Қўлингиздаги смартфон янги модель эканини ташқи томондан фақатгина 2 белги: смартфоннинг орқа қисмидаги S ҳарфи ҳамда корпуснинг янги rose gold рангли тури ҳам бор эканлиги орқали кўришингиз мумкин.Смартфоннинг пушти-тилларанг кўринишдаги тури iPhone 5C’даги каби рангда эмас. Ушбу рангдаги смартфон етарли даражадаги ёруғлик тушган вақтдагина пушти экани сезилади. Бошқа ракурсда у тилларанг ёки кумушранг бўлиб кўринади.Бармоқ босиш турини аниқлаш. Apple берган маълумотга кўра, янги iPhone’да ишлатилган 3D Touch технологияси iPad’га ўрнатилган Force Touch функциясидан фарқ қилади. Force Touch’да бармоқ босиш кучи эътиборга олинган бўлса, янги 3D Touch технологиясида унинг давомийлиги ҳисобланади.3D Touch орқали бажариладиган функциялар кўп. Улардан бири илова белгисини узоқ муддат ушлаб туриш орқали энг кўп ишлатиладиган ҳаракатларни аниқлаш мумкин. Бундан ташқари хабарлар иловаси ичида алоҳида суҳбатлар ёки бирор бир алоқа рақамидан хабарлар ойнаси устида фойдаланиш мумкин. Шунингдек, янги Live Photos суратларни босиш орқали кичик видео кўриш мумкин.Яхшиланган камера. Янги iPhone’га аввалги смартфонлардаги 8 Мп.ли асосий камерадан фарқли равишда, 12 Мп.ли камера ўрнатилди. Унинг фокус тезлиги аввалги камерага нисбатан сезиларли даражада ошган.Шунингдек, смартфоннинг олд камераси ҳам 5 Мп.га ўзгарди. Энди унинг ёрдамида селфи тушиш ёқимли жараёнга айланади. Селфининг яхши чиққанлиги текшириш учун 3D Touch орқали emergency selfie функциясидан фойдаланиш мумкин.iPad ProЎлчамлар. Янги iPad Pro’нинг ўлчамлари сезиларли даражада катталашган. Бу планшетни қўлга олиб ишлатиш жараёнидан кўра уни аввалги моделдаги (iPad Air 2 ва iPad mini 3) планшетлар билан ёнма-ён қўйиб солиштириш вақтида яққол кўзга ташланади.Шуни ҳам эътибордан четда қолдирмаслик керакки, iPad Pro катта ўлчамли планшетдан кўра, ноутбукда бажариладиган вазифаларни бажариш учун муқобил қурилмага яқинроқ. Бунга унинг нархи MacBook Air’никига яқин бўлгани ҳам асос бўлади.Янги iPad Pro’нинг яна бир устунлик томонларидан бири – унда тўртта динамик борлиги. Бироқ уни битта қўл ёрдамида ишлатиш фойдаланувчига бироз қийинчилик туғдиради.Қалам. Стив Жобснинг стилус ҳеч кимга керак бўлмайди, деган фикрни илгари сурганлигига қарамай, янги iPad Pro Apple Pencil билан ишлаш имконига эга. У кўринишидан оддий қаламни ёдга солади. Унинг ёрдамида расм чизиш фойдаланувчига қийинчилик туғдирмайди. Қизиқ томони, планшет корпусида “қаламча”ни илиб қўйиш учун жой мавжуд эмас ва бу уни осонгина йўқотиб қўйишга сабаб бўлиши мумкин.Клавиатура. Турли хилдаги ишларни амалга ошириш учун мўлжалланган планшет уланадиган клавиатурага эга бўлиши табиий. Унинг тугмалари бўртиб чиққан. Унда ишлаш фойдаланувчига жуда қулай. У планшетга магнит коннектор орқали уланади ва уни алоҳида қувватлаш шарт эмас.Планшет ғилофи ёпилган вақтда икки қатлам бўлиб тахланади: биринчиси – клавиатура, иккинчиси – ғилоф. Бунинг натижасида ғилофи ёпилган планшет бироз қўпол кўринишга киради.Кўп вазифалик. Янги iPad Pro’да битта экранда икки иловадан бир вақтда фойданиш мумкин. Ушбу функция ўнгдан чапга “свайп” ҳаракати орқали амалга оширилади. Ушбу функция икки хил: бир илова экраннинг 3/4, бошқаси 1/4 қисмини эгаллаган ҳолатда ёки икки илова ҳам экранни тенг бўлишган кўринишда ишлайди.Apple WatchҲозирда компания Apple Watch’нинг 2-версиясини тақдим этмади. Бироқ алюмин корпус Apple Watch Sport’нинг пушти ҳамда тилларанг пушти кўринишдаги турларини намойиш қилди.Гаджетнинг полиуретанли “камарча”сининг ранглари сони ортди ва баъзи дўконларда чекланган миқдордаги Hermes “камарча”си ҳам сотувга қўйилади.Хулоса ўрнида Apple’нинг янги қурилмалари аввалги авлоднинг қўшимча киритилган ва яхшиланган кўриниши дейиш мумкин. Бундан ташқари, компания ўз маҳсулотларини турли тоифадаги фойдаланувчилар чиқаришни бошлади. Улар орасида арзон бўлган пластик маҳсулотидан тайёрланган версия ҳамда барчадан ажралиб туришни ёқтирадиган инсонлар учун чекланган миқдордаги Hermes соат “камарча”си ҳам мавжуд.


Гиггз: «Бекҳэм «Реал»га ўтган йили мен ҳам «МЮ»ни тарк этишга яқин эдим»\n«Манчестер Юнайтед»нинг собиқ яримҳимоячиси Райан Гиггз фаолияти давомида манкунианликлар сафини тарк этишга яқин келган пайтларини эслади.\n«Футболчи доим янги чақирувларни излайди. Ҳар мавсум бошида янги мақсадлар борлигини билардим: АПЛ ғолиблигини қўлга киритиш, чемпионликни ҳимоя қилиш, Чемпионлар Лигасига йўлланмага эга бўлиш.\nДэвид Бекҳэм 2003 йил ёзида жамоани тарк этганида, менинг «Интер»га кетишим ҳақида хабарлар тарқалди.\nАввалги мавсумни яхши бошламагандим, аммо якунда ҳаммаси жойида эди. 2002/2003 йилги мавсумдан сўнг орамиздан бир футболчи жамоани тарк этиши ҳақида гаплар пайдо бўлди. Натижада Дэвид «Реал»га йўл олди. Аслида ўшанда клубни тарк этишга ҳар қачонгидан ҳам яқинроқ эдим.\nАммо ҳеч қачон кетишни истамаганман. Ҳар йили менда мотивация бор эди, мен ўзим ўйнашни ёқтирган жамоанинг бир қисми эдим», – деб Гиггзнинг сўзларини келтиради Sky Sports.


Қўл билан бериб, оёқ билан югурманг, ёхуд қарз бериб ололмай юримаслик учун... - Darakchi\nҚўл билан бериб, оёқ билан югурманг, ёхуд қарз бериб ололмай юримаслик учун...\nСУҒДИЁНА 03.02.2015, 15:10\nЎзини мулоҳазали санаган ҳар қайси киши яхши таниш бўлмаган одамига катта миқдорда қарз бермаслиги турган гап. Одатда бундай қарзларни қариндошлар ёки дўстлар сўрашади. Шундай вазиятлар бўладики, айнан ишонган инсонларинг панд бериб, пулни қайтириш ўрнига қоп-қоп ваъдалар билан қўйнингни тўлдиришади.\nДоно халқимиз “Қарзни қўлинг билан бериб, оёғинг билан оласан” деб бежиз айтмаган. Йиллар давомида тўплаган тажриба бу гапнинг нақадар тўғри эканини исботлаб турибди. Буни қарангки, қарз ҳақида олган одам эмас, балки берган одам кўп эслар экан.\nИшонган одамингиз ишончингизни суистеъмол қилдими? Аввало пулни қайта сўраганда юзага келадиган айбдорлик ҳиссини бартараф этинг. Бу пул сизники, уни пешона терингиз билан ишлаб топгансиз, демак сўрашга ҳаққингиз бор!\nҚарздордан қарз ундириш сирлари:\nКичик суриштирув ўтказиш зарар қилмайди. Сиздан қарздор инсоннинг ҳозирги яшаш тарзи, оилавий ҳолати ҳамда ишидаги вазиятни ўрганиш керак. “Пулни қайтара оладими, йўқми?” деб ўйлаш сизга ортиқчалик қилар, бироқ бу билан қарзни қайтиб келиш имкониятини ўрганган бўласиз. Юзма-юз суҳбат қурганингизда пул ҳақида гап орасида айтиб ўтинг. Аммо жаҳл қилиб, қаршингиздаги кишини қўрқитиб юборманг. Кейин уни умуман тополмай қолишингиз мумкин.\nВазиятга қараб иш кўринг. Агар суриштирувларингиз натижасига кўра қарздорда қарзни қайтариш учун етарли маблағ борлиги аниқланса, актёрлик маҳоратингизни ишга солинг. Молиявий жиҳатдан аҳволингиз танг эканлигини, жуда қийналиб кетганингизни гапиринг. Одатда раҳмимиз келганидан қўлимиздаги сўнгги чақани ҳам бериб юборамиз. Виждони бор одам бу гаплардан кейин қарзини қайтариши турган гап. Ишнинг уруш-жанжалсиз битгани яхши эмасми?\nҲар ким ҳам ўз обрў-эътиборини пулдан устун қўяди. Қарздор сизни алдаб юргани ҳақида қариндош, таниш-билиш ҳамда дўстлар даврасида икки-уч маротаба айтиб ўтинг. Бу шунчаки руҳий босим бўлиб, аксарият ҳолларда у яхшигина натижа беради. Тўғри, уни ахлоқсиз деб аташингиз мумкин, лекин ваъдасида турмаган одобсиз ўз иши ҳақида ўйлаётганмикан?\nЮқоридаги тавсияларнинг бирортаси фойда бермадими? Жуда қайсар ва сурбет кишига қарз берган кўринасиз?! Энди “Б” режаси асосида иш кўришга тўғри келади. Биринчидан, қарзни қайтариб олишга қатъий бел боғлаганингиз ҳақида айтинг. Иккинчидан, энди қарздордан гувоҳлар иштирокида қарзни қайтариш муддати кўрсатилган тилхат ёздириб олинг ёки унга тегишли бирор қимматбаҳо мулкни гаров сифатида бериб бутиришини талаб қилинг. Учинчидан, (бу камдан-кам аммо иложсиз ҳолатларда амалга оширилади) қарздорнинг сизга берган мулкини сотишга қўйинг. Тўртинчидан, ҳуқуқни ҳимоя қилувчи органларга тилхат билан бирга қарздор устидан ариза ёзиб берса бўлади. Тилхат ёзилган санасидан бошлаб уч йилгача судга асос сифатида кўрсатилиши мумкин.\nҚариндошлар ва яқинларга пул бериб туришдан аввал яхшилаб ўйлаб кўринг, у умуман сизга қайтиб келмаслиги ҳам мумкин. Бердингизми?! Унда асабларни пўлатдан ясанг-да, сабр қилинг... Қарзни қайтариб олишда дўқ-пўписадан кўра, ақл-мулоҳаза яхшироқ иш беришини унутманг.


Тимо Вернер: "Челси" ЕЧЛда ғолиб чиқмоқчи\n4 ноябрь, 2020, 00:16\nТеглар:Челси | Тимо Вернер | УЕФА чемпионлар лигаси\nСиз бунга ишонасизми?\n"Челси" форварди Тимо Вернер жамоасининг Чемпионлар лигасидаги имконияти ҳақида гапириб ўтди.\n“Ҳозир барча жамоалар ҳар 3 кунда ўйин ўтказмоқда ва шу сабабли, Чемпионлар лигасида ғалаба қозониш жуда қийин. Аммо бизда ажойиб футболчиларга эга катта таркиб бор ва биз имкон қадар узоқроққа бормоқчимиз. Биз Чемпионлар лигасида ғалаба қозонмоқчимиз. Бунинг учун биз яхши имкониятга эгамиз”, - деди германиялик футболчи.\n"Челси" гуруҳ босқичининг дастлабки турида ўз майдонида "Севилья" (0:0) билан дуранг қайд этди ва 2-турда сафарда "Краснодар"ни 4:0 ҳисобида енгди. "Аристократлар" эртага 3-турда "Ренн"га қарши баҳс олиб боради.\nВидео Жирунинг ўз ватанида урган голи "Челси"га ғалаба келтирди (видео)\n“Ренн” – “Челси”. Асосий таркиблар эълон қилинди\n"Челси" меҳмонда ғалаба қозониб, пешқадамликни қўлга олди


БЎЛАЖАК АЭС ЛОЙИҲАСИНИ АМАЛГА ОШИРИШ ЙЎЛИДА НАВБАТДАГИ ҚАДАМЛАР ҚЎЙИЛДИ\nТошкентда «Ўзатом» агентлиги ва «Росатом» давлат корпорацияси ишчи гуруҳларининг дастлабки кенгаши бўлиб ўтди. Бу ҳақда «Ўзатом» агентлиги матбуот хизмати хабар қилди.\nЎзбекистонга ташриф буюрган Россия делегациясига «Росатом» давлат корпорацияси бош директорининг операцион бошқарув бўйича биринчи ўринбосари - «ИК» АЭС АЖ президенти Александр Локшин бошчилик қилди.\nЙиғилиш давомида Ўзбекистон томонидан Ўзбекистонда биринчи атом электр станциясини қуриш учун майдон танлаш мақсадида муҳандислик тадқиқотларига оид ишлар ҳолати тўғрисида маълумот берилди. Шунингдек, «Ўзатом» агентлиги томонидан Муҳандислик тадқиқотлари дастури тасдиқланди.\nМузокаралар давомида Ўзбекистон томонига ушбу лойиҳага асосан дастлабки шартномаларнинг лойиҳалари берилди. «Росатом» давлат корпорацияси ҳам Ўзбекистон Республикасида биринчи АЭС қурилиши лойиҳаси бўйича контрактацияга ёндашувлар тўғрисидаги материалларни ва музокараларнинг мақсадли режасини тақдим қилди. Томонлар шартномаларга оид музокараларни 2019 йилда бошлашни мўлжалламоқда.\nЭслатиб ўтамиз, 2018 йилнинг 7 сентябрида Ўзбекистон Республикаси Бош вазири Абдулла Арипов ва Россия Бош вазири Дмитрий Медведев Ўзбекистонда Россия технологиялари асосида атом электр станциясини қуриш бўйича икки мамлакат ҳамкорлиги тўғрисидаги ҳукуматлараро битимни имзолади. Лойиҳага кўра, ССЭР-1200 реакторли иккита энергоблок қурилиши режалаштирилган.


Қочқинлар қозоқ милициясининг таҳдиди остида яшамоқда\n29 май куни Қозоғистон ҳуқуқ-тартибот идоралари ходимлари Олмаота шаҳрида ўзбекистонлик уч қочқинни ушлаб кетиб, уларни ватанига қайтариб юбориш билан таҳдид қилди.\nҚочқинлардан бирининг сўзларига кўра, улар тушга яқин БМТ қочқинлар идораси ваколатхонасидан чиқиб келаётган вақтда фуқаро кийимидаги олти киши ҳеч қандай гап-сўзсиз уларнинг қўлларини қайириб, кишан солиб машинада ички ишлар департаментига олиб кетган.\n“У ерда биздан ҳужжат талаб қилишди. Ҳужжатларни кўрсатганимиздан сўнг прокуратуранинг қамоққа олиш тўғрисидаги қоғозини кўрсатиб, бизни қамоққа олишга ҳақлари борлигини айтишди. Ҳар икки гапнинг бирида Ўзбекистонга топшириб юбориш билан таҳдид қилди”,- дейди қочқин.\nУ ўзбекистонлик қочқинларнинг аксарияти Қозоғистон ҳуқуқ-тартибот ходимлари томонидан кўпинча террорчи ёки экстремист сифатида қабул қилинаётганини билдирди.\n“Нега қочиб келганимизни сўрайди, айтсак ишонмайди. Бўлмаган гап, сен террорчисан, бекорга сени қидирувга бермайди, дейди. Урмади, фақат сўкиш, ҳақоратлаш бўлди. Террорчи, ваҳҳобий, акрамий, ҳизбчи, хоҳлаган нарсасини гапираверди”,- дейди ўзбек қочқини.\nҚочқинлар бу каби ҳолатлар Қозоғистондан бошпана топган ўзбекистонликларнинг руҳий ҳолатига салбий таъсир кўрсатмай қолмаётганини таъкидлади.\nБироқ Инсон ҳуқуқлари халқаро бюроси вакили Денис Живаго маҳаллий полициянинг ўзбек қочқинларини маълум вақт сўроқ қилгани қочқинлар учун ҳеч қандай хавф туғдирмаслигини айтди.\n“Бу ҳолат қочқинлар билан эмас, балки кўпроқ ноқонуний миграция муаммолари билан боғлиқ бўлса керак”,- деди Д.Живаго.\nОлмаота шаҳри ички ишлар департаменти эса ўзбек қочқинлари билан содир бўлган мазкур ҳолатни изоҳлашдан бош тортди.\nЭслатиш жоизки, жорий ҳафта бошида Ўзбекистон ички ишлар вазири Баҳодир Матлубов Қозоғистоннинг Тошкентдаги элчиси Заутбек Турисбеков билан учрашиб, икки давлат Ички ишлар вазирликлари ўртасида вакил алмашиш масаласини муҳокама қилганди.\nЎзбекистон мустақил ҳуқуқ ҳимоячилари ташаббус гуруҳи раҳбари Суръат Икромов ўзбек ва қозоқ милицияси ўртасидаги ҳамкорликнинг янада кучайиши сиёсий ва диний сабаблар билан юртини тарк этиб, қўшни давлатга ўтган ўзбекистонликларни овлашни янада авж олдиришини билдирди.


Оқ великан қуён зоти ҳақида | АгроОлам.Uz\nБош саҳифа Қуёнчилик Оқ великан қуён зоти ҳақида\nОқ великан қуён зоти ҳақида\nБу зотдаги қуёнларнинг жуссаси катта бўлади. Оқ великан зоти Бельгия ва Германияда узоқ вақт танлаш ва саралаш йўли билан чиқарилган.\nЧунончи уларнинг ҳаётчанлиги паст, кўкраги тор, оналик инстинкти бўш, кам бола берадиган бўлган. Наслчилик ишларининг яхшиланиши натижасида бу зот анча такомиллаштирилди. Оқ великан шу хусусиятлари билан характерлики, тана тузилиши пишиқ, бўйи 60 см, кўкрак айланаси 37 см, танасининг массаси ўртача 5 кг, рекордчилари 8 кг гача боради.\nТанасининг ранги оқ момиғи қуюқ бўлиб, 100 мм2да ўртача 20750 та тукчалари бор. Оқ великан катта тери беради. Уни исталган рангга бўяш мумкин. Бу зотдаги қуёнларнинг кўзлари рангсиз, шу туфайли кўз соққаси ичидаги қон томирлар ҳисобига қизил бўлиб кўринади.\nБола бериши ўртача 7-8 тага тўғри келади. Оқ великан қуёнларидан зотлараро чатиштириш ишларида ҳам фойдаланилади.\nҚуён терисини ошлаш\nЙод – қуёнлар учун. Йод – для кроликов\nЯНГИ ЗЕЛАНДИЯ ОҚ ҚУЁНИ


Ўзбекистон Чемпионати ва Кубоги баҳслари учун аккредитация жараёни бошланди / CHAMPIONAT.asia\n07:01«Барселона»нинг 29 ўйинлик мағлубиятсиз сериясига барҳам берилди 10 06:55Англия кубоги. “Челси” пенальтилар сериясида “Норвич”ни мағлуб этди 9 03:05Испания кубоги. “Барселона” охирги дақиқаларда гол ўтказди ва мағлубиятга учради 63 01:44Ва ниҳоят унга ҳам эътибор қаратишди. “Реал” Обамеянг учун 70 миллион евро тўламоқчи 21 01:25“Барселона” маош тўлаш бўйича жаҳонда биринчи ўринда (ФОТО) 27 01:05Испания кубоги. “Атлетико” ўз майдонида “Севилья”га ютқазди. “Валенсия” эса ғалаба қозонди 8 01:00Даҳшат! “Реал” ёзда Неймар—Левандовски—Азардан иборат янги трио тузмоқчи 31 01:00Спортчилар ижтимоий тармоқларда 7 00:45Зидан: Ҳамма Роналдуни яхши кўради 11 00:05Olamsport: Ўзбек боксчиси янгиланган рейтингда бешинчи ўринга чиқиб олди, Шоҳжаҳоннинг олдида қизиқарли таклиф пайдо бўлди 0 00:00Зидан Пересдан “Манчестер Сити” ўйинчисини сотиб олишини сўради 6 23:27“Ювентус”дагиларнинг боши қотди. Ўзил ёки Эриксен? 5 23:12Расман: Тео Уолкотт “Эвертон”га ўтди 16 22:40Санчес “МЮ”га ўтади. Шартнома шартлари аниқ бўлди 10 22:24“Манчестер Сити” бразилиялик Фредни харид қилади 5\nЎзбекистон Чемпионати ва Кубоги баҳслари учун аккредитация жараёни бошланди\n12 фев 12:47\nЎзбекистон Профессионал футбол лигаси матбуот хизмати 2014 йилги Ўзбекистон чемпионати ва Кубоги ўйинлари учун оммавий ахборот воситалари вакилларини аккредитациядан ўтказиш жараёнини бошланганини эълон қилади.\n2014 йилги Ўзбекистон Чемпионати баҳслари 15 март, шанба куни старт олса, 7 сентябрь куни Ўзбекистон Суперкубоги баҳси ўтказилади. 2014 йилги мавсумнинг биринчи ярми тўлиқ тақвими билан бу ерда танишиш мумкин.\nЎзбекистон Чемпионати ва Кубоги баҳсларини стадиондан туриб ёритишни мақсад қилган ОАВ ходимлари 2014 йилнинг 13-25 февраль саналари оралиғида аккредитация заявкасини ЎзПФЛ матбуот хизмати электрон почтасига (media@the-uff.com) жўнатишлари керак. Аккредитация заявкаси намунаси ва талаблари билан ЎзПФЛ расмий сайтининг «Ҳужжатлар» бўлимидаги «Аккредитациядан ўтказиш тартиби» файлини кўчириб олиш орқали танишиш мумкин.\nМаълумот ўрнида, 2013 йилдан ЎзПФЛ Матбуот хизмати томонидан «Аккредитациядан ўтказиш тартиби» ишлаб чиқилган бўлиб, унда журналистларга аккредитация беришда улар ишлайдиган ОАВнинг муҳимлик даражалари белгилаб чиқилган. Жумладан, Ўзбекистон қонунчилигига асосан рўйхатдан ўтган ва кундалик ташриф буюрувчилари сони 5000дан ортиқ бўлган спортга ихтисослашган интернет-нашрларининг муҳимлик даражаси нисбатан юқори ҳисобланади.


МИБда меҳнат ярмаркаси ўтказилди » Жиззах шаҳар ҳокимлиги расмий сайти\n2017 йил 2 ноябрь куни Жиззах шаҳрида вилоят прокуратураси ҳамда Мажбурий ижро бюроси Жиззах вилоят бошқармаси томонидан вилоят ҳокимлиги, Ички ишлар бошқармаси, Бандлик бош бошқармаси, «Маҳалла» хайрия жамоат фонди Жиззах вилоят бўлими, Ёшлар иттифоқи Жиззах вилоят Кенгаши билан ҳамкорликда меҳнат ярмаркаси ташкил этилди.Унда Ш.Рашидов тумани ва Жиззах шаҳрида истиқомат қилувчи ишсиз фуқаролар, яьни, алимент тўловидан қарздорлиги мавжуд бўлган фуқаролар иштирок этдилар.\nТадбирнинг очилиш маросимида сўз олганлар Жиззах вилоятида суд қарорларини ижро этиш ҳамда вояга етмаганларнинг ҳуқуқ ва манфаатларини ҳимоя қилишга қаратилган қонунлар ижроси устидан назоратни янада кучайтириш борасидаги ишлар хусусида тўхталиб ўтишди.\nМеҳнат ярмаркасида жами 75 та корхона, ташкилот, муассасалар 575 та иш ўрни билан қатнашди. Унинг якунлари бўйича иш жойига эга бўлмаган алимент ундириш белгиланган қарздорлардан 172 нафарига ишга жойлашиш бўйича йўлланмалар берилди.\nБу каби меҳнат ярмаркалари айни кунларда Жиззах вилоятининг барча туманларида бўлиб ўтмоқда.\nСолиев Эргаш Алибекович Жиззах вилояти ҳокими вазифасини бажарувчи этиб тайинланди. Бу ҳақда вилоят ҳокимлигининг ахборот хизмати хабар беради.


ЭҲТИРОМДАН КЎНГЛИ ШОД НУРОНИЙЛАР!\nШаҳрисабз туманидаги Аччиғи маҳалла фуқаролар йиғини Чақар қишлоғида яшовчи 102 ёшли Бобоқул бобо Авлоқулов Иккинчи жаҳон урушида Украинанинг Харьков, Львов, Чехиянинг Прага шаҳарларида фашистларга қарши оловли жангларда иштирок этган.\nОтахон ўша машъум кунлар хотирини асло ёдидан чиқармайди. Урушдан кейин ҳам халқимиз ниҳоятда оғир кунларни бошидан кечирди. Бобоқул бобо ҳаётда кўрган-кечирган қийинчиликларни ёшларга ҳикоя қилиб берар экан, уларни бугунги тинч ва осойишта, доруламон кунларнинг қадрига етишни, яхши ўқиб она Ватанга хизмат қилишни доимо таъкидлайди.\nБир умр ҳалол меҳнат қилиб яшаган отахон ёшларни ҳам ҳалол меҳнат қилишга чақиради. Отахон 102 ёшга қадам қўйган бўлса-да, бугун ҳам асаларичилик билан шуғулланади.\nЯқинда Ўзбекистон ХДП Шаҳрисабз туман кенгаши масъул ходимлари Бобоқул бобо Авлоқулов хонадонида бўлиб, отахонни байрам билан самимий қутлашди.\nОтахоннинг эҳтиромдан кўнгли шод бўлиб, Президентимизнинг Иккинчи жаҳон уруши қатнашчиларига кўрсатаётган эътибори ва ғамхўрлигидан миннатдорлигини яширмади.


Абитуриентларнинг хужжатларини онлайн қабул қилиш\nФойдаланувчи хохлаган вақтда аккаунт очиши ва хужжатларини электрон шаклда жўнатиши мумкун.\nБир семестр (4 ой)\nУшбу курс кейинчалик Асосий 4 йиллик дастур (Умумий таълим курси + Бакалавриат)га кириш мақсадида ўз ичига умумий Инглиз тилидан интенсив дарсларни қамраб олади. Тайёгралик вақтида, ўқувчилар гуруҳларга бўлинган ҳолда ўқиб, Инглиз тилининг бошланғич курси (Elementary, Pre-Intermediate, Intermediate) дан бошлаб, юқори даража (Upper-Intermediate)гача тугаллашади, бу даража Умумтаълим Курси учун етарли бўлади. Курснинг ўзига хослиги шундан иборатки, Инглиз тилида дарҳол ўқиш бошланиб, мунтазам равишда кўп ишлатиладиган бизнес тушунчалар ва атамалар билан танишиб борилади, бу эса ўқувчиларнинг ишчан муҳитга тез кўникиб кетишларига ёрдам беради.\nТайёрланиш даврида ўқувчилар тўлиқ равишда ўзлаштириш мониторинги кузатуви остида бўладилар, бу жараён даврий равишда тест топшириш, гуруҳли лойиҳаларда иштирок этиш, шунингдек ўқувчиларнинг натижаларини яхшилашга қаратилган ўқитувчиларнинг ўринли танбеҳларини ҳам ўз ичига олади.\nГуруҳлардаги машғулотлар, Жамоавий лойиҳалар, Таълимий семинарлар ва Интерактив лексиялар.\nОктябрь – Январь (Анъанавий Ёзги Қабул);\nФевраль – Июнь (Қишки қабул).\nДушанба – Жума, 16:00 – 20:00 (ўқув йили бошланишида ўзгариш эҳтимоли бор).\nISFTда юзма-юз суҳбат (ISFT қабул комиссияси қаророрига мувофиқ);\nМантиқий савол тестлар ва инглиз тилини билиш даражасини (Elementary) текширувчи тест.\nАбитуриент Тайёрлов курсини муваффақиятли тугатганидан сўнг, кирган вақтига қараб кейинги академик семеcтрдан Асосий дастурни бошлайди:\n- Агар абитуриент Тайёрлов курсини октябрда (Ёзги Қабул) бошлаган бўлса, февралдан;\n- Агар абитуриент Тайёрлов курсини февралда (Қишки Қабул) бошлаган бўлса, октябрдан бошлаб Асосий дастурни ўқий бошлайди.\nУМУМТАЪЛИМ КУРСЛАРИ (1-курс)\n(1 академик йил)\nУшбу курс талабани Асосий Бакалавриатга тайёрлаш учун академик дастурга киритилган. Кейинги таълим босқичлари қатъий академик Инглиз тилида олиб борилишини эътиборга олган ҳолда, тилни ўқитиш бўйича замонавий жаҳон таълим дастурларидан фойдаланилган комплекс машғулотлар дастурга киритилган. Шунингдек, ушбу курс талабанинг келгусида ихтисослиги ҳақида фундаментал тушунчаларни ҳосил қилишга йўналтирилган бир қатор қўшимча танишув фанларидан ташкил топади.\nУмумтаълим Курси талабалари алоҳида ишчи гуруҳларга бўлинадилар ва амалий математика ҳамда академик инглиз тилидан кучайтирилган таълим оладилар, шунингдек бизнес, бухгалтерия, молия ва ахборот технологияларига йўналтирилади.\nМаърузалар, гуруҳли машғулотлар, Жамоавий лойиҳалар, Таълимий семинарлар, Кейс воркшоплар.\nДушанба – Шанба, тахминан 9:00 – 16:00 (Даср вақти академик йил бошида аниқ бўлади).\nИнглиз тилининг ўрта (Intermediate) даржасини билиш бўйича тест;\nУмумий Математика бўйича тест.\nХалқаро Амалий Бухгалтерия ва Молия, Оксфорд Брукс Университети, Буюк Британия\nЙўналиш ўз ичига АССА халқаро дастур бўйича профессионал бухгалтерияни ўқитишни қамраб олади. Талабалар АССА нинг 9 та махсус асосий фанларидан иборат дастурларини ва Иқтисодиёт, Академик Инглиз тили, Шахсуй ривожланиш ва ҳ.к. каби бир қатор фанларни ҳам ўрганадилар. Ушбу Бакалавриат курсини муваффақиятли тугатган талаба Oxford Brookes University (Буюк Британия) университетининг Бакалавр Дипломини олиш имкониятига эга бўлади.\nFundamentals of Economics, Иқтисодиёт Асослари;\nДушанба – Шанба, тахминан 9:00 – 16:00 (Дарс жадвали академик йил бошида аниқ эълон килинади).\nISFT Умумтаълим Курси (1 курс)ни муваффақиятли тугатиш ;\nДарҳол 2 курсга кириш имконияти:\nISFT Математикаси бўйича имтиҳон, 60% ўтиш минимуми олган ҳолда;\nIELTS Сертификати, Band Score 5.5+ – Overall.


Вадим Абрамов: Ишлашга тайёрман\n20:00 / 25.10.2016\nЎзбекистон терма жамоасининг собиқ бош мураббийи, 2011 йилги Осиё чемпионатида терма жамоа билан ёрқин ўйинлар кўрсатган Вадим Абрамов "Футбол Экспресс" газетасига берган интервьюсида айни пайтдаги ҳолати ҳақида айтиб ўтди.\n"Яратганга шукрлар бўлсинки, юрагим билан боғлиқ касалликдан буткул халос бўлдим. Россияда юрагимни даволатиб қайтиб келдим ва мана энди юртимдаман. Айни пайтда мени ҳеч нима безовта қилмаяпти, ўзимни жуда яхши ҳис қилаяпман, ҳаммаси ортда қолди", деган мутахассис.\nМухбир ундан мураббийлик фаолиятини давом эттириш эҳтимоли ҳақида сўраган.\n"Албатта. Ўзим ҳам ишлашни хоҳлайман. Бунгача юрагим безовта қилаётгани учун ҳеч қаерда фаолият олиб бормаётгандим. Энди эса соғлигим яхшилангани туфайли ишлай оламан. Ўз олдига жиддий мақсадни қўйган клубдан таклиф бўлса буни ўйлаб кўришим мумкин", деган Абрамов.\nинтервью Вадим Абрамов\n«Велосипед қачон ихтиро қилинади?» Ўзбек футболидаги антиқа қарорлар рейтинги


Тошкент педиатрия тиббиёт институти қабул комиссияси абитуриентларни “3 кундан сўнг фалон соатда келасиз” дея қайтармоқда - Жамият - PressNews.uz\nБош Саҳифа / Жамият / Тошкент педиатрия тиббиёт институти қабул комиссияси абитуриентларни “3 кундан сўнг фалон соатда келасиз” дея қайтармоқда\nТошкент педиатрия тиббиёт институти қабул комиссияси абитуриентларни “3 кундан сўнг фалон соатда келасиз” дея қайтармоқда\nҚўшилди: 13 июл 2017 21:00\nТошкент педиатрия тиббиёт институтига ҳужжат топшириш учун 6 июль куни Сурхондарёдан келган абитуриентлар 12 июлгача ҳам ўз ниятига ета олмади.\nProfi Education нодавлат таълим маркази раҳбари Бектош Ҳотамовнинг «Дарё»га маълум қилишича, институтга ҳужжат топшириш жараёни ҳаддан ташқари мураккаблаштирилган ва жараён жуда секин. «Бундан айнан мақсадли қабул билан боғлиқ айрим ғаразли мақсадлар режалаштирилган бўлиши мумкинлигини истисно қилиб бўлмайди», — дейди Ҳотамов.\nҲужжатларни топшириш учун уч кун керак (камида)!\nҲужжат топшириш учун борсангиз, сизни институт ходимлари кутиб олиб, исм-фамилиянгизни бир журналга ёзиб қўяди-да, «Уч кундан сўнг фалон соатда келасиз», деб айтади. Нега уч кундан кейин? Чунки ҳужжат топшириш учун келган абитуриентларнинг уч кунлик навбати ҳосил бўлган. Айни вақтда, қўлингиздан ҳеч бир ҳужжат олинмайди.\nУч кундан кейин айтилган вақтда келганингиздан сўнг, ҳужжатларни топширишингиз учун сизга навбат рақами берилади. Навбат рақамини олиш учун ҳам навбатга турилади. Мабодо, сиз айтилган соатда эмас, ундан атиги ярим соат кеч қолиб келсангиз ҳам, сизга яна уч кун аввалги гап айтилади: «Уч кундан сўнг фалон соатда келасиз».\nТасаввур қилайлик, сиз айтилган вақтда келдингиз ва навбатда туриб, ҳужжат топшириш учун навбат рақамини олдингиз. Энди ҳужжатларингизни топшириш учун навбатда турасиз. Лекин бу сизнинг навбатингиз шу куннинг ўзида келади, дегани эмас. Мабодо навбатингиз рақамни олган кунингиздаёқ келса, сиз ҳақиқий омадли инсон экансиз. Лекин бундай омадлилар йўқ, ҳисоби — навбатингиз эрта ё индинга ўтиб кетиши эҳтимоли катта, чунки сиздан аввал рақам олган 100 дан зиёд абитуриентнинг навбати ҳам бир кунга кечикиб кетган.\nХуллас, қўлингиздаги рақам бўйича навбатингиз келганидан сўнг (бунга камида уч-тўрт соат вақт керак бўлади), сизни суратга туширишади ва бармоқ изларингиздан намуна олишади (бунинг учун бутун бошли институтда фақат битта компьютер ва битта бармоқ изи сканери ажратилган). «Ақлли технологиялар»га маълумотларингизни тақдим этиб бўлганингиздан сўнг, ариза тўлдириш учун ўтирасиз.\nАризани тўлдиришда биттагина ҳарфни хато ёзсангиз ҳам, сиз — яъни кун давомида навбатда турган, асабийлашган, чарчаган абитуриент уни қайтадан ёзишингиз керак бўлади. Ариза қоғозини эса сиздан ташқари 70-80 киши бўлган хонага кириб, яна асабийлашиб, олиб чиқишингиз керак. Бундан ташқари, оддийгина 086 тиббий маълумотномасида сурат устидаги муҳр кўринмаса ҳам, вилоятлардан келган абитуриентлар ўз вилоятига — янги маълумотнома олиб келиши учун қайтариб юборилмоқда.\nБектош Ҳотамовнинг сўзларига кўра, бундай шароитда аксарият абитуриентлар, айниқса, узоқ вилоятлардан келган йигит-қизлар кўп жабрланмоқда. «Яхши ҳамки, мен раҳбарлик қилаётган ўқув марказининг ётоқхонаси бор, болалар кўчада қолаётгани йўқ. Бир кунда ҳужжат топшириб кетиш ниятида вилоятлардан келган абитуриентлар ўз навбатини кутиб кўчаларда қолиб кетмоқда. Ўзингиз ўйланг, кириш имтиҳонига ҳужжат топшириш учун тўрт кун овора бўлиш мумкинми?», — дейди Ҳотамов.\nНега шундай? Тахминлар\nАйтишларича, бошқа олий таълим муассасаларига ариза топшириш бунчалик мураккаб эмас. Масалан, Тошкент давлат юридик университети ёки Тошкент ирригация ва қишлоқ хўжалигини меҳанизациялаш муҳандислари институтига бир куннинг ўзида, атиги икки-уч соат ичида ҳужжатларни топшириш мумкин. Чунки, Бектош Ҳотамовнинг таъкидлашича, бу олий таълим муассасаларида қабул жараёни яхши ташкил этилган ва, энг асосийси, ҳужжатларни бир киши эмас, бир неча киши қабул қилади.\nБироқ, Тошкент педиатрия тиббиёт институтига, нафақат унга, балки бошқа олий тиббиёт таълим муассасаларига ҳужжат топшириш учун бир неча кун керак. Ваҳоланки, тиббиёт таълим муассасалари билан, масалан, Юридик университет ёки Ирригация институтининг қабул жараёнида деярли фарқ йўқ — ҳар бири бир хил рўйхат бўйича ҳужжатлар қабул қилади, алоҳида ижодий ёки махсус текширувлар ҳам йўқ.\nБектош Ҳотамовнинг сўзларига кўра, олий тиббий таълим муассасалари қабулидаги бу йилги саргардонликлар, бошқача қилиб айтганда — «ўқишга ҳужжат топширмоқчи бўлган абитуриентлар сонини сунъий камайтиришга уриниш» 2017 йилдан татбиқ этилаётган мақсадли қабул билан боғлиқ бўлиши мумкин.\n«Дейлик, бир вилоят учун 50 та мақсадли ўрин ажратилган. Шу вилоятдан келган абитуриентлардан аризалар қанчалик кам қабул қилинса, конкурс шунчалик камаяди. Конкурс камайганидан сўнг, ўз-ўзидан кириш баллари пастлайди. Кириш баллари пастлагач, уёғи барчага маълум», — дейди «Дарё» суҳбатдоши.\nҚайд этишларича, Тошкент педиатрия тиббиёт институтига ҳужжат топшираман деб бир неча кунлаб овора бўлган абитуриентларнинг аксарияти охир-оқибат бошқа олий таълим муассасасига таваккалига ариза бермоқда. Мазкур ҳолат ҳам абитуриентлар конкурси камайишидан манфаатдор ғаразли масъул шахсларнинг фойдасига ишлаши турган гап.\nЕчим. Оддийгина ечим\nАбитуриентларнинг Тошкент педиатрия тиббиёт институтида қабулида уч кунлаб овора бўлиши билан боғлиқ муаммони оддий ҳал қилиш мумкин: абитуриентларнинг навбатларини таълим йўналишлари бўйича ажратиш, ҳужжатларни қабул қилувчи масъул ходимлар сонини ошириш, маълумотларни компьютерга киритиш ва биосканер қурилмаларини кўпайтириш. Шунинг ўзи ҳам қабул жараёнини нисбатан тезлаштириб, абитуриентлар ва уларнинг ота-оналарини ташвишдан бирмунча холи қилган бўларди.


Сооронбай Жээнбеков экс-президент мақомида нималарга эга бўлади — Sof.uz\nЖАҲОН 65,446,915 45,314,376 1,510,098\n19.10 10:54 1085 Жаҳон\nҚирғизистон президенти Сооронбай Жээнбеков истеъфога чиқди. Парламент спикери Канат Исаев у собиқ президент мақомини олишини ва Қирғизистонда қолишини маълум қилди. 24.kg ахборот агентлиги президент фаолияти кафолатлари ва собиқ президент мақоми тўғрисидаги қонунни ўрганиб чиқиб, Сооронбай Жээнбеков якунда нималарга эга бўлиши ҳақида ёзди.\nСобиқ президент унвони - умрбод\nҚонунга кўра, Қирғизистоннинг собиқ президенти унвони умрбод берилади. Шу билан бирга, собиқ давлат раҳбари ҳукумат органларида сиёсий, махсус давлат лавозимларини эгалламаслиги, шунингдек сиёсий партиянинг бошқарув органларида лавозимларни эгалламаслиги ёки бошқа йўл билан сиёсий партиянинг фаолиятида қатнашмаслиги керак.\nАгар ушбу шарт бажарилмаса, унда Бош прокуратура таклифига биноан собиқ президент барча кафолатлардан, шунингдек бюджет маблағларидан маҳрум қилинади.\nСобиқ президент Қирғизистон Республикаси Президенти ваколат муддати давомида ўзи томонидан содир этилган хатти-ҳаракатлар ёки ҳаракатсизликлар учун, шунингдек, шу муносабат билан ҳибсга олинган, ҳибсга олинган, тинтув ўтказилган, сўроқ қилинган ёки шахсий тинтув ўтказилганлиги учун жиноий жавобгарликка тортилиши мумкин эмас.\nЭкс-президентнинг дахлсизлиги у эгаллаб турган турар жой ва офис бинолари, фойдаланадиган транспорт воситалари, алоқа воситалари, ўзига тегишли архивлар, бошқа мол-мулк, ҳужжатлар, юклар ва унинг ёзишмаларига тааллуқлидир.\nҚирғизистоннинг собиқ президенти ўз мақомидан маҳрум қилинганидан кейин жавобгарликка тортилиши мумкин.\nҲаёт давомида давлат муҳофазаси ва даволаш\nҚонунга кўра, нафақат собиқ президентнинг ўзи, балки унинг оила аъзолари ҳам Қирғизистон ҳудудида умрбод давлат ҳимоясида.\nБундан ташқари, собиқ президент ва унинг рафиқаси (эри), унга қарам бўлган вояга етмаган болалар, президент ўз ваколатларини амалга оширишни тўхтатган куни уларга кўрсатиладиган бепул тиббий ёрдам олиш ҳуқуқини сақлаб қоладилар.\nЭкс-президент қонун билан белгиланган пенсия ёшига етгунига қадар, президентнинг ойлик маошининг 75 фоизи миқдорида бир ойлик маоши, ва пенсия ёшига этганида - Қирғизистон Республикаси президентининг ойлик иш ҳақининг 75 фоизи миқдорида пенсия олиш ҳуқуқига эга.\nШу билан бирга, иш ҳақи (пенсия) миқдори президент маошининг ўсиши билан ортади.\nАгар собиқ президент иш топса, унда пенсия тўлаш вақтинча тўхтатилади. Аммо агар ойлик қонунда белгиланган иш ҳақидан паст бўлса, унда унга пенсия ва иш ҳақи ўртасидаги фарқ тўланади.\nЭкс-президент пенсия ёшига етганида, бошқа ишда (хизматда) иш ҳақи (даромад) оладими-йўқлигидан қатъий назар, тегишли пенсия тўлиқ тўланади.\nАэропортларнинг ёзги коттежлари ва VIP-заллари\nҚирғизистоннинг собиқ президенти умр бўйи давлат дачаларидан бири билан таъминланган. Бундан ташқари, у аэропортлар, темир йўл станциялари ва станциялар расмийлари ва делегациялари учун VIP заллардан бепул фойдаланиш ҳуқуқига эга.\nЭкс-президент Қирғизистон ҳудудида давлат ҳокимияти ва бошқаруви органлари, маҳаллий ҳокимият ва ташкилотлар ихтиёрида бўлган ҳукумат ва бошқа алоқа турларидан фойдаланиши мумкин. У буюртмадан ташқари алоқа хизматларини олиш ҳуқуқига эга.\nСобиқ президентнинг барча турдаги почта ва телеграф жўнатмалари ҳукумат тоифасида юборилади (узатилади), қайта ишланади ва етказиб берилади.\nЭкс-президент вафот этганидан сўнг, унинг оила аъзолари ҳар ой вафот этган кунида белгиланган қарилик пенсиясининг олти бараварига тенг миқдорда нафақа оладилар. Кўрсатилган нафақа олиш ҳуқуқига эга бўлган оила аъзоларининг доираси ва уни тўлаш муддати пенсия қонунчилигига биноан, боқувчисини йўқотган шахсга пенсия тайинлаш учун белгиланган тартибда белгиланади.\nпрезидент Сооронбай Жээнбеков Қирғизистон\n24.10 06:35 1712 Жаҳон\n23.10 13:22 225 Жаҳон


Шаҳри Кеш кўчада қолмаган...\n15:03 / 31.07.2017\nБугун тадбиркорликка шунчалик эркинлик, қулайлик ва имтиёзлар берилганки, бу орқали кўплаб инсонлар ўз орзуларини рўёбга чиқаришмоқда, бизнесларини йўлга қўйишмоқда. Аммо ҳар нарсада илм, тафаккур ёки фаросат лозим бўлганидек, давлат сиёсати даражасига олиб чиқилган бу соҳада ҳам мана шундай бебаҳо инсоний фазилатлар зарур бўлади. Буни ҳаётий мисоллар орқали ҳам исботлаш мумкин.\nЯқинда қўлимга бир буюм тушиб қолди. Санитар-гигиеник ҳожат қоғози (ҳар ҳолда қадоғида шунақа ёзилган). Хуллас, ишлаб чиқарувчи томонидан ушбу маҳсулотга берилган номни ўқидим-у, бироз ҳамиятим ўйнади. Номи – “Шаҳри Кеш”. Мен тадбиркорнинг гуллаб-яшнашига, бизнеси янада ривожланишига қарши одаммасман, қандини урсин. Лекин ўз маҳсулотларида ном танлашда фаросатни сал ишлатишса яхши бўлармиди?\nКеш – Ўзбекистоннинг энг қадимий шаҳарларидан бири бўлмиш Шаҳрисабзнинг тарихий номи. Соҳибқирон Амир Темур туғилиб ўсган, олиму фузалолар етиштириб берган, “Қуббатул илм вал адаб” – Илм ва одоб гумбази, дея таърифланган жаннатмонанд маскандир. Унинг доврўғи нафақат Ўзбекистон, балки бутун жаҳон бўйлаб машҳурдир. Шундай номни, қўпол қилиб айтганда, ҳожатхона қоғозида ишлатиш, айб эмасми? Кўрган, эшитган одамнинг ғашига тегадиган ҳолатмасми?\nЯна бир айтаман, тадбиркорларнинг ишига аралашиш ниятидан йироқман. Мақсадим ҳар нарсанинг ўз ўрни, ўз мантиғи бўлсин. Ана шунда, халқ тили билан айтганда, “олам гулистон”. Кимдир бу сўзлардан ўрнак олсин, кимдир кулиб қўя қолсин, буниси ўзгаларга ҳавола. Аммо, азиз тадбиркор, минг машаққат ила йўлга қўйган бизнесингизни, ишлаб чиқараётган маҳсулотингизни номлашда сал мантиқий ёндашинг. Ахир келажакдаги мақсадингиз мана шу маҳсулотингизни жаҳонга экспорт қилиш эмасми? Сиз берган ном эртага мамлакат обрўсини кўтарса кўтарсинки, асло кулгуга қўймасин.\nШаҳрисабз ҳожат қоғози Кеш\nТарихий ҳақиқат изидан: Амир Темур нега Шаҳрисабзда дафн этилмаган?


Газетхонлардан, хусусан, ҳарбий хизматчилардан тушган таклифларни инобатга олиб, “Буюк саркардалар” номли янги рукнга асос солдик. Мазкур рукн остида жаҳонга машҳур буюк саркардалар ҳақида маълумотлар бериб борамиз. Бунда асосан америкалик собиқ ҳарбий хизматчи Майкл Ли Лэннинг 1996 йилда чоп этилган “Юз буюк саркарда” номли китобидан фойдаланамиз. Дастлаб эътиборингизга хуннларнинг қудратли ҳукмдори, машҳур саркардаси Аттила ҳақида маълумот берилади.\nАттила тахминан 406 – 453 йилларда яшаган. Китобда ёзилишича, хуннлар ҳукмдори Жанубий Европанинг анча қисмини забт этиб, V асрда римликлар учун хавфли душманга айланган.\nСаркарданинг болалиги қандай кечган? Аттиланинг ёшлиги, болалиги хусусида кам маълумот сақланган. Тахминан 406 йилда хуннлар қабиласи ҳукмдори хонадонида туғилади. Ҳукмдор вафот этганидан кейин 434 йилда Аттиланинг амакиси Руга (ёки Руаса) укаси Блед билан подшоликни мерос қилиб олади. Яъни тахтга ўтиради. Давлатни ўша замонларда биргаликда бошқариш таомили бўлган. Бир подшоҳ мамлакатнинг фуқарови ҳаётини идора этса, иккинчиси олий бош қўмондон бўлган.\nАттилага узоқ йиллар қўшнилар билан, хусусан, Шарқий Рим империяси билан жанг олиб борган қўшинга саркардалик насиб этади. Амакиси Руга бир неча бор римликларни мағлуб этади. Тинчликни сақлаб туриш учун римликлар унга ҳатто бож ҳам тўлаб туришади.\nАттила эса сулҳ тузишга, музокара олиб боришга унчалик рўйхушлик бермасди. Ҳокимият қўлига ўтгач, укаси билан римликларга, умуман, йўлига тўғаноқ бўлган бошқа давлатларга юришни бошлади.\nАттиланинг қўшин тузилиши хуннлар қабиласи қурилишига асосланган. Ҳар бир қабила 50 мингга яқин ҳисобланган ва қўшинга 1 туман, яъни 10 минг одам берган. Қўшин ҳарбий бўлинмалари ўнлик тамойилига асосан қурилган. Масалан, энг кичик ҳарбий бўлинмада 10 та суворий бўлган. Ўнлик бирлашиб, юзлик, юзлик эса мингликни, 10 та минглик бирлашиб, туманни ташкил этган. Туркийлар қўшинида ўнбоши, юзбоши, мингбоши унвонлари ҳам шундан келиб чиққан бўлса, ажабмас. Ўн мингта суворийга қўмондонлик қилган киши хон мақомига эга бўлган. Ундан юқори фақат подшоҳ бўлган.\nХунн суворийлари камон ва найза билан қуролланган. Хуннларнинг оти пакана, жунлари узун, ёлдор, жуда чидамли бўлган. Кам хасталанган, ҳар қандай ҳароратга мослаша олган. Бу ақлли жонзот суворийнинг буйруғига бўйсуниб, зарур бўлса чўккалаган ва камондан отиш учун қулайлик яратган. Ҳатто, душман яқинида жанг қилинганида отлар уларнинг пиёдаларини туёқлари билан эзган, тишлаган.\nҲар бир суворий беш фут (1 фут – 30,48 см) узунликдаги найза билан қуролланган. Найза билан 100 метр масофадан душманни ура олган. Шиддатли ҳужум вақтида Аттила жангчилари найзани ҳатто 200 метргача ҳам улоқтира олишган. Душман устига сел бўлиб ёғилган. Хунн жангчилари яқиндан жанг қилишда эгри қилич ва жанговар болталардан фойдаланган. Айрим суворийларда ҳатто каманд, яъни ҳайвонларни тутишда қўлланиладиган сиртмоқли арқон ҳам бўлган. Каманд душман жангчиларини сафдан чиқаришга ва олға интилиш учун бўшлиқ ҳосил бўлишига хизмат қилган. Шунингдек, хуннларда икки ғилдиракли жанговар арава бўлиб, захира камончиларни олиб юрган.\nХуннлар юпқа теридан кийим кийишган ва унга мой суришган. Мой кийимни қайишқоқ ва сув ўтказмайдиган қилган. Бошни қилич ва ёйдан асраш учун пўлат ва теридан дубулға ясашган. Бўйинни эса пўлат ҳалқа ҳимоя қилган. Оёқларига теридан этик кийиб, бу отда юриш учун мўлжалланган. Аслида хуннлар фақат отда уришишга ихтисослашган.\nАттила ва унинг жангчилари қурол, кийим, от ва унинг абзалларини қимматбаҳо металлар ва тошлар билан безаб юришни хуш кўрган. Аниқроғи, жангчининг лавозимига қараб безатилган. Фақат бундай безаклар эркин ҳаракатланишга, жанг қилишга ҳалақит бермаслиги лозим бўлган. Хуннлар учун мобиллик, яъни тезкорлик энг муҳим хусусият саналган. Негаки улар кутилмаганда ҳужум қилишни хушлашган. Бир жойдан иккинчи жойга кўчар экан, Аттила жангчилари ўзлари билан сув, овқат, ўқ-ёй ва бошқа зарур нарсаларни отларга юклаб олиб юришган. Бугунги тил билан айтганда, бу қўшин таъминоти ҳисобланади. Қизиғи, қўшин таъминоти учун алоҳида карвон керак бўлмаган. Хунн керакли нарсани ўзи билан олиб юрган.\nҲар бир катта юриш учун 100 мингдан зиёд жангчи керак бўлган. Бу эҳтиёжни хунн қабилалари қондира олмаган. Шунда Аттила бошқача тактика қўллаган. Яъни жангчиларни кам йўқотиш тактикаси. Қўшинининг мобиллиги ва кутилмаганда зарба бериш қудратига ишонган Аттила камдан-кам ҳолатларда душман билан тўғридан-тўғри тўқнашган. Ҳудуднинг ўзига хослигидан келиб чиқиб, душман қўшинига пусиб яқинлашилган. Камондан душманга отишга етарли масофага яқинлашгунча, паналаб келишган. Жангчиларининг биринчи қатори баландликдан душманга камондан отганда, улар ўз навбатида қалқонларини кўтариб, муҳофазага ўтган. Шунда навбатдаги қатор душман жангчиларининг муҳофаза қилинмаган қисмига камондан отган. Ёвни пароканда қилиб, жангчиларини қириб, шундан сўнг узил-кесил йўқ қилиш учун ташланишган.\n10 йил ичида\nАттила тахтга ўтиргач, хуннлар 10 йил ичида ҳозирги Венгрия, Греция, Испания ва Италиянинг бир қисмини забт этишади.\n10 йил давомида ҳужум тактикасини қўллаган ҳолда Шарқий Рим империясига қарши муваффақиятли жанг олиб борган. Аниқроғи, 445 йил Бледанинг ўлимигача. Шундан сўнг хуннлар тўппа-тўғри Римга қараб юриш қилишди. Ҳозирги Франциянинг Труа шаҳригача бўлган ҳудудни забт этдилар. Фақат 451 йилга келиб Аттила ва унинг жангчиларини римликлар ва вестготлар бирлашган армияси тўхтата олди.\nБу жанг тарихда энг қонли муҳорабалардан бири сифатида муҳрланиб қолди. Тезкор ва кутилмаган ҳужум тактикасидан Аттила юзма-юз улкан муҳорабага ўтди. Айрим маълумотларга кўра, жангда 200 мингдан зиёд одам ҳалок бўлди. Хуннлар чекиниши керак эди. Бироқ ҳукмдор ва саркарда Аттила уларни олға бошлаб бораверди. Бир оз дам олишгач, қўшинини гуруҳларга ажратиб, Италияга бостириб киришди. Милан ва Падуйдан ўтиб, Рим томонга юриш қилишди.\n453 йилда яна Италияга қўшин тортишга ҳаракат қилади. Бироқ бурнидан тўхтовсиз қон кетиши оқибатида 47 ёшида вафот этади. Аттила ўғиллари армияси қудратини сақлаб қолишга интилади. Бироқ уддалай олишмайди.


"Президент укасининг жанозасида 20 минут бўлди"\n26 октябр 2021, Тошкент вақти: 03:20\nГувоҳларга кўра, президент Ислом Каримовнинг қариндошлари билан муносабати яхши эмас.\n24 декабр куни Ўзбекистон президенти Ислом Каримовнинг укаси Хуршид Каримов вафот этди. Ислом Каримов милиция ходимлари ва хавфсизлик кучларининг кучайтирилган қўриғи остида укасининг дафн маросимида иштирок этди.\nПрезидент Ислом Каримовнинг укаси Хуршид Каримов Самарқанд шаҳрида яшарди. У 61 ёшида, Бибихоним мадрасаси ортидаги барча Каримовлар ўсиб улғайган маҳаллада вафот этди. Бу ҳақда Озодлик радиосига, ўша маҳаллада яшаган самарқандлик инсон ҳуқуқи фаоли Маматқул Мухторов гапириб берди.\nМаматқул Мухторов: Унинг оти Хуршид. Ғани бобонинг ўғли. 1948 йилда туғилган. Томдан йиқилиб бели синган эди.\nМаматқул Мухторов: Ëшлигида. Букри бўлиб қолган эди. У Ислом Каримовнинг энг кичкина укаси бўлади. Кеча эшитдим йўлларни бекитиб¸ ҳамма жойни маҳкамлаб ташлашибди. Бугун бордим. Самарқандда неча милиция бўлса¸ ҳаммаси келган. Бир ëш йигит дуо ўқиди¸ фотиҳа қилиб қайтиб келдик.\nОзодлик: Кеча жанозада Ислом Каримовнинг ўзи қатнашганмикан?\nМаматқул Мухторов: Йўлнинг ҳаммасини бекитган. Энди унинг қатнашган қатнашмаганини билмайман. Мен борганим йўқ. Мен кеча эшитиб бугун бордим. Одамларнинг айтиши бўйича келиб кетган. 20 минутми¸ ярим соатгами келиб кетган.\nОзодлик: Самарқанднинг қайси маҳалласи?\nМаматқул Мухторов: Бибихонимнинг орқасида 8-март кўчамиз бор. Ўша кўчада яшарди. Отаси ҳам¸ онаси ҳам ўша ерда қазо қилган эди. Отаси 1967 йилда¸ онаси 1982 йилда қазо қилган эди. Хуршид кеча ўлиб қолибди бечора. Касал эди¸ анча мазаси йўқ эди.\nОзодлик: У бирор жойда ишлармиди?\nМаматқул Мухторов: Йўқ. 1995 йилда қайсидир банк билан олди-берди қилиб¸ сўнг буни жиноий жавобгар қилиб¸ олиб келиб қамашган эди. Бизнинг чорраҳанинг болалари “Бу Исломнинг укаси” дегандан кейин¸ чиқариб олиб кечирим сўраб¸ майда-чуйда қилган эдилар. Шундан бери ҳеч қаерда ишлаган эмас.\nОзодлик: Булар оилада нечта киши эди?\nМаматқул Мухторов: Булар беш ўғил¸ бир қиз эди. Ҳозир энг катта акаси Ибод билан ўзи қолган.\nОзодлик: Ибод ака қаерда ҳозир?\nМаматқул Мухторов: Дэу деган жойимиз бор. Ўша ерда яшайди. Хотини врач.\nОзодлик: Ўзи нима иш қилади?\nМаматқул Мухторов: Торговля институтда ўқитувчи эди.\nОзодлик: Буларнинг борди-келдиси қандай эди? Ислом Каримов келармиди?\nМаматқул Мухторов: Келардию¸ пинҳона келарди-да. Яширинча келиб¸ яширинча кетарди.\nОзодлик: Буларнинг қандай яшашига¸ уй-жойлари қандай эканига тингловчиларимиз қизиқади-да.\nМаматқул Мухторов: Жуда яхши яшайди. Яшашлари яхши. Отасининг ҳовлиларини бузиб¸ бошқатдан қилган. Жуда чиройли қилган. Жуда катта ҳовлиси бор.\nОзодлик: Буларга энди президентнинг укалари деб алоҳида ҳурматда бўлишса керак.\n- Бўладию¸ халқ билмайди-да. Ҳар қанча бўлса ҳам ака-ука бир бирига қарашади. У одам бир телефон қилса¸ Самарқандда ҳоким кўп¸ ҳокимнинг югурдаклари кўп¸ ҳаммасини таъминлайди¸ - дейди Маматқул Мухторов.\nЎзбекистонлик инсон ҳуқуқи фаоли, ҳозир муҳожирликда яшаётган Толиб Ёқубовнинг айтишича, Абдуғани Каримов оиласи серфарзанд бўлган. Бироқ Ислом Каримовнинг ўз яқинларига бўлган муносабатида илиқлик сезилмайди.\n- Президентнинг ўз яқинларига муносабати ҳақида кўп нарсаларни эшитганмиз. Муносабати кўп яхши бўлмаган. Масалан¸ Абдуғани ота вафот қилганда¸ жанозада Ислом Каримов умуман қатнашмаган. Оналари вафот қилганда қисқа муддатли келиб кетган. Акаси вафот қилганда жанозада 10 минутлар турган деб эшитганмиз¸ - дейди Толиб Ëқубов.\n- Бироқ - дейди Толиб Ëқубов,- Ислом Каримовнинг катта акаси Арслон Каримов адолатпарвар инсон эди.\n- Ислом Каримовнинг Арслон Каримов деган бир акалари бор эди. У киши Жиззах туман судининг раиси эди. Мен бу кишини жуда яхши биламан. Чунки 1969 йилда судга менинг бир ишим тушган пайтда шу одам судялик қилган. Ўша пайтда жуда адолатли суд қилган. Яхши эсимда бор. У киши 1989 йили автоаварияда ҳалок бўлган¸ - дейди Толиб Ëқубов.\nАрслон Каримовнинг кичик ўғли Жамшид президентнинг жияни бўлишига қарамай, вилоят ҳокимлиги даражасидаги порахўрлик, қонунбузарликлар ҳақида кўплаб мақола ёзган ва унинг бу мақолалари интернетда эълон этилган. Унга Жиззах вилоят ҳокими томонидан бир неча бор яхши ишлар таклиф қилинган, амакиси тузган жамиятга нисбатан ҳурматда бўлиши айтилган. Бироқ Жамшид Каримов ўз билганидан қолмаган ва танқидий мақолалар ёзишда давом этган.\nТолиб Ёқубов сўзларига кўра, Жамшид Каримов бу “қайсар”лиги учун ҳозир Самарқанддаги руҳий касалликлар шифохонасида сақланмоқда.\n- Жамшид Каримов бир неча йиллардан буëн Самарқанддаги руҳий касаллар касалхонасига ëтқизиб ташланган. У жуда яхши русийзабон журналист эди. У ўз амакиси олиб бораëтган сиëсатдан очиқ-ойдин норози эди. Шу ҳақда кўп гапирарди ва ҳатто ëзарди. Бу энди албатта президентнинг қулоғига етиб борган бўлиши мумкин. Бу оилага ҳам президент томонидан деярли ҳеч қанақа эътибор қилинмас эди.\nҲокимлар ҳар замонда президентнинг акасининг болалари бўлгани учун йилда бир-икки марта хабар олиб туришар экан. Бу оилага кўп борганман. Уларнинг ҳол-аҳволини жуда яхши биламан. Арслон Каримовнинг болалари ҳақиқатан жуда камтарона яшар эди. Яқинда Арслон Каримовнинг аëллари Маргарита Каримова ҳам вафот қилди. Мен у аëлни жуда ҳам яхши танийман. Уйига борганимда гоҳида “Президент унча-мунча ëрдам бераяптими сизларга? Аҳволларинг жуда ҳам яхши эмаску” десам¸ бироз норози бўлиб “Биздан ҳеч қанақа хабар олмайди. Ислом Каримовни ўқитган менинг эрим бўлади” деб норози бўлиб гапирарди¸- дейди Толиб Ëқубов.\nЎз исмини ошкор этишни истамаган бошқа бир самарқандликнинг айтишича, ҳозир Ислом Каримовнинг акаси Ибод Каримов билан муносабати яхши, аҳён-аҳён бўлсада, гоҳ яширин гоҳ ошкор оддий ўқитувчи бўлган акасини зиёрат қилиб туради.


ЎзА - ЧИН КИЙИГИ ДЕСАМ КЎЗИН...\nЧИН КИЙИГИ ДЕСАМ КЎЗИН...\n01.03.2018 10:14 Чоп этиш версияси\nЧин кийиги десам кўзин, ваҳ, недурур итоб анга,\nЧунки қароси кўргузур ҳар сари мушки ноб анга.\nЛаъли лабингда тер бўлуб оби ҳаёт қатраси,\nЁки Хизир суйи лабинг, қатра бўлиб ҳубоб анга.\nЁпмади кўзни ашкким, боқмасун ўзга юзга деб,\nҲар сари айни рашкдин ёпти ғаминг ниқоб анга.\nОқмади хай узоридин лаълиғаким, ҳакими сунъ\nЭзди ҳаёт шарбатин, эмди урар гулоб анга.\nЗулфи хаёлидин кўнгул ҳар ён этар ҳаво, валек\nСайдға не халос чун боғлиғ эрур таноб анга.\nЎзлугининг ҳижобидин кимки ўзин халос этар,\nЎзга қаёнки солса кўз, мумкин эмас ҳижоб анга.\nАҳли мазаллат оҳининг новакидин сипеҳр агар\nҚочмади мунча, бас, недур хам бўлубон шитоб анга.\nВаъдайи васл этиб эди, тушта аёғин ўпмишам,\nДема, Навоий, ул парий айламасун ҳисоб анга.\nИтоб – таъна, маломат, танбеҳ.\nХай – тер.\nУзор – ёноқ, қизил юз.\nҲакими сунъ – борлиқ ҳикматининг соҳиби, мажозий Худо.\nҲижоб – парда, тўсиқ.\nАҳли мазаллат – мазлумлар, бечоралар.\nНовак – ўқ, ўқнинг темир учи.\nСипеҳр – фалак, осмон.\nКўзини Чин кийиги дедим, ваҳки, у мени маломат қилмоқда. Негаки кўзининг қораси ҳар томонга сара мушк сочмоқда.\nЛаъли лабингда тириклик суви тер бўлиб тушибди ёки лабинг – Хизр чашмаси-ю устидаги тер – қайнаб чиққан булоқ устидаги ҳубоб.\nБошқа юзга назар солмасин, деб кўзимни ашк ёпмади, балки сенинг ғаминг ҳар томондан айни рашкдан ниқоб солди.\nЖисмим куйганидан кўнглим талпинса, ажабмас, негаки уйга ўт тушса, уй эгаси изтироб чекади.\nҚизил ёноғидан лаблари устига тер тушмади, балки Яратганнинг ўзи ҳаёт шарбатини эзди, энди ўзига келиши учун гулоб сепмоқда.\nКўнгил зулфининг хаёлидан ҳар томонга майл этади, аммо арқон билан кишанланган сайдга қутулмоқ имкони йўқ.\nКимки ўзлик пардасидан қутулса (фано бўлса), қайси томонга назар солса ҳам, энди ҳеч нарса парда ортида яширин қолмайди.\nФалак бечоралар оҳининг ўқидан агар қочмаса, нега эгилиб, шитоб билан айланди?!\nУл парий висол ваъдасини этган эди, тушда оёғини ўпганмишман. Эй Навоий, энди ул парий буни ҳисобга олмасин, деб айтма.\nАбадийлик, мангуликка дахлдор бўлиш – инсониятнинг азалдан амалга ошмай келаётган орзуси, барча интилишларининг асл муддаоси. Бебақо оламдаги ўткинчи гўзаллик, елдек учиб борадиган умр, ҳар бир лаҳзаси қайтмас, Йўқлик тубига сингиб кетгувчи тириклик, новдалар учидаги куртаклари энди очилмоқчи бўлган бодомнинг танасига яқинроқ, бақувватроқ шохларида баҳордан мужда бераётган гулларининг ҳут шамоли билан қўшилиб, ер узра ҳасрат билан сочилиб ётишини кўриб турган ҳолида карвонсаройга ўхшаш беш кунлик дунёда меҳмонлигини билса-да, ўзининг лаҳзалик мезбонлигини кейингиларга эслатиш учун нималар қилмайди бу инсон боласи. Искандар каби оби ҳаётни қидириб, охири бенасиб қолгач, икки қўли очиқ бу дунёдан ўтган зотлар қанча...


«Ҳар баҳорда тўлиб-тошадиган тоғ дам олиш масканларида ажиб сокинлик». Зоминнинг бугунги манзараси\nLifestyle 22:00 / 21.04.2020 47941\n– Нодирбек, тоғларда нима гаплар?\n– Тоғ табиати ҳар қачонгидан ҳам гўзал. Ҳар йили бу кунларда тўлиб-тошиб кетадиган дам олиш масканларида ажиб сокинлик ҳукм суряпти. Ҳордиқ чиқариш ва шифо мақсадида одамлар йиллаб навбат кутадиган «Зомин» санаторийси ҳам келиб-кетувчилардан холи. Фақат энг асосий ишчилар қолган.\nЎзим санаторийдан 14-15 чақирим пастроқда яшайман, уйимда кичик оилавий меҳмон уйи очганман. Ўтган йиллари олдиндан буюртма олардик, бу йил ҳеч ким йўқ.\n– Демак, бу йилги туристик мавсум «барбод бўлди», дейишга асос етарлими? Бу ҳудудий аҳоли кайфиятига ҳам салбий таъсир қилгандир?\n– Албатта, иқтисодий жиҳатдан таъсири бор. Лекин мен «барбод бўлди» демаган бўлардим. Аксинча, табиат биз одамлардан бир йил дам олди, нафас ростлади, ҳордиқ чиқарди.\nОлдинлари баҳордан бошлаб, тоғлар ичи худди гавжум шаҳардек бўлиб кетарди. Дам олувчилар келиши яхши албатта, лекин афсуски, кўпчиликнинг табиатга муносабати киши дилини хира қилади. Синдирилган арчалар, топталган майсалар, сочиб ташланган чиқиндилар ҳали бу борадаги маданиятимиз пастлигини кўрсатади. Ахир бу тоғлар умумхалқ мулки-ку. Бу йил эса ўт-ўланлар ҳам, арчалар ҳам ўзгача барқ уриб ўсишяпти, назаримда.\nШахсан ўзим бу касалликни ўзига ҳаддан зиёд ишонган, техникага қаттиқ суяниб қолган ва табиатга аёвсиз озор беришга ўрганган одамзод учун бир синов сифатида қарайман. Ҳозир жиддий ўйлаб кўришнинг, муносабатни ўзгартиришнинг айни вақти.\n– Қишлоқларда карантин қоидаларига риоя қилиняптими?\n– Биз яшаётган ҳудудларда асосан қирғиз миллатига мансуб аҳоли ва турли миллат вакиллари ҳамиша иноқ бўлишган. Мана шундай кунларда қишлоқнинг шаҳардан ўзига хос устунлигини ўзим учун яна бир бор ҳис қилдим. Болалар эмин-эркин ўйнаб юришибди, ҳаво ниҳоятда мусаффо, зилол сувлар шарқираб оқиб турибди.\nШаҳарда бу пайтда одамлар кўп қаватли уйларда ўтиришибди. Лекин бу ҳам бир синов, тезда тугашига умид қиламан.\nЗомин тумани марказидан тоғга чиқиш ҳам, тушиш ҳам назорат остида, йўловчилар фақат зарур ҳолатлардагина ўтказилади. Ўзим ўқитувчиман, мактаб ёпиқлигига қарамай болаларнинг ўқишини имкон қадар назорат қилишга уриняпмиз.\n– Тоғ қишлоқларидаги азалий муаммолар – «чироқ ўчиши» ва интернет йўқлиги оз бўлса ҳам ечимини топдими?\n– Оз эмас, анчагина ечимини топди. Олдингидек кунлаб, ҳафталаб узилишлар йўқ. Лекин зерикиб қолишмасин дейишса керак – чироқ ҳар замонда бир-икки соат ўчади барибир.\nИнтернетга келсак, охирги йилларда бу борада анча силжиш бўлди. Мана, сиз билан ҳам интернет орқали бемалол мулоқот қилиб турибман. Яқин йилларгача ҳам буни тасаввур қилиш қийин эди.\n– Қизиқарли суҳбат учун раҳмат.\n– Халқимизни тезкор ахборот билан таъминлаб турган Kun.uz сайтига раҳмат. Бизда ҳам кўпчилик кунни шу сайтни кузатишдан бошлашади. Насиб қилса, карантинлар тугаб, йўллар очилганда албатта жамоа билан келинглар, дам олиб кетасизлар.\nСуратлар муаллифи Ҳусниддин Ҳазратқулов\n11:00 / 22.05.2020 52556


Тадқиқот: COVID-19'дан тузалганлар қонидаги антитаначалар 3 ойдан сўнг йўқола бошлайди - Zamin.uz\nТадқиқот: COVID-19'дан тузалганлар қонидаги антитаначалар 3 ойдан сўнг йўқола бошлайди\nИсталган инфекцияни юқтириб олган инсон қонида унга қарши антитаначалар пайдо бўлади, улар организмда бир неча ой, ҳатто бир неча йил сақланиб қолиши мумкин. Аммо COVID-19'га келганда, унга қарши антитаначалар қанча муддат сақланиб қолиши ҳали номаълум. Канадалик олимлар коронавирусдан тузалганиб чиққанлардан даволанаётганларни даволаш учун олинган донор қони намуналари билан тажриба ўтказишга қарор қилди. Изланиш натижалари Америка гематологлар жамияти веб-сайтида эълон қилинган.\n«Антитаначалар тез йўқолиши мумкин, шунинг учун COVID-19'дан тузалиб, донорлик учун қон топширмоқчи бўлган кўнгиллиларга узоқ кутмасликларини маслаҳат берамиз, – дейди доктор Рене Базин натижалар тўғрисида. – Бошқача қилиб айтганда, узоқ кутиш биоматериални шунчаки фойдасиз қилиб қўяди».\nЖамоа қайси иштирокчиларнинг қони даволаш учун самарали эканини аниқлашда давом этмоқда. Қондаги ҳимоя антитаначалари билан олинган натижалар самарали вакцина тайёрлаш учун жуда муҳим. Чунки беморларда қайта касалланиш ҳолатлари аллақачон аниқланган ва ҳозирда ишлаб чиқарилаётган вакциналарнинг ҳимоя муддати қанча эканлиги маълум эмас. “Замин” янгиликларини “Telegram”да кузатиб боринг


Бухорода пахтани пайҳон қилган қўйлар сўйилиб, гўшти тарқатилди\nБухорода пахтани пайҳон қилган қўйлар сўйилиб,...\n06.10.2018 15:25 0 254\n1 октябрь куни соат 07:00ларда Бухоро вилояти Пешку тумани Хуррам маҳалла фуқаролар йиғинида яшовчи, 1965 йилда туғилган фуқаро Т.Т. ҳамда шу манзилда яшовчи Н.Й.лар ўзларига тегишли бўлган 6 бош қўй ва эчкиларини қаровсиз қолдиришган. Оқибатда ушбу чорва моллари «Нодирбек Дилнура» фермер хўжалигига қарашли пахта даласини пайҳон қилганлиги аниқланган.\nВилоят ИИБ расмий сайтида маълум қилишинича, бир бош қўй ва бир бош эчки сўйилиб, ҳудуддаги кам таъминланган оилаларга тарқатилган.\nШунингдек, 4 октябрь куни Бухоро тумани Талалиён маҳалла фуқаролар йиғинида яшовчи, 1974 йилда туғилган фуқаро Ш.Т. ўзига тегишли бўлган 1 бош йирик шохли қорамоли ва бир бош қўйини «Юринпоён ери» фермер хўжалигига қарашли пахта даласида боқиб пайҳон қилганлиги аниқланган. Бир бош қўй сўйилиб, ҳудуддаги 38-сон мактабгача таълим муассасасига топширилган.\nИккала ҳолат юзасидан ҳам Ўзбекистон Республикаси Маъмурий жавобгарлик тўғрисидаги кодекснинг 104-моддасига асосан тегишли ҳужжатлар расмийлаштирилган.